Bukedde Online - Bobi Wine bamutaddeko akazito ku luyimba lwe yafulumizza\nBobi Wine bamutaddeko akazito ku luyimba lwe yafulumizza\nEyadda mu kya Janet Museveni afiiridde Nsambya\nBesigye ne Lukwago bacankalanyizza Jinja\nGAVUMENTI etadde akazito ku luyimba lwa Bobi Wine (Robert Kyagulanyi) lwe yafulumizza nga lwogera ku mbeera y’ebyobufuzi eriwo mu ggwanga kasookedde kaweefube w’okuwakanya okukyusa mu Konsitityusoni etandikibwa.\nMu vidiyo ya Bobi Wine alabika ng’ayambadde bw’ati.\nOluyimba luno lwe yatuumye FREEDOM yalufulumizza ku ntandikwa ya wiiki eno era olwamaze okulukolera olutambi (vidiyo), n’alinnya ennyonyi n’agenda e South Afrika okuyimba mu bivvulu bina ebitegekeddwaayo.\nNga tannafuluma ggwanga, yalese abawagizi be batandise okulukuba n’okulusaasaanya ku mikutu gya yintaneeti, kyokka egimu ku mikutu gya TV ne leediyo gibadde gitandise okulukuba, abakungu okuva mu bitongole bya Gavumenti ne baluyimiriza nti bakyalwetegereza.\nEmu ku ttivvi eyakedde okulukuba eggulo, yassiddwaako akazito obutaddamu kulukuba era ensonda mu poliisi zaategeezezza nti ne Bobi Wine bamulinze akomewo okuva e South Afrika bamuyite ku kitebe kya bambega ba poliisi e Kibuli bamukunye ku bigambo ebirumba Pulezidenti Museveni ne Gavumenti ya NRM bye yataddemu.\nEggulo ssentebe w’akakiiko akafuga ebiweerezebwa ku mpewo (UCC), Godfrey Mutabaazi yagambye nti bakyetegereza era bwe banaabifuna obulungi bagenda kuvaayo balangirire mu butongole kyokka n’akubiriza abayimbi okwewala okuyimba ennyimba ezikuma omuliro mu bantu.\nEbimu ku bikulu by’atadde mu luyimba luno, bye bifaananyi ebiraga engeri ebitongole bya Gavumenti ebikwasisa amateeka naddala poliisi gye bizze bitulugunya n’okukozesa amaanyi ku bakulembeze ne bannansi mu ngeri etesaana.\nEkimu ku bitundu kiraga loodi meeya Erias Lukwago ng’akwatiddwa bubi ebitundu by’ekyama ate n’abamu ku Bannakampala nga bakubwa n’okutikkibwa ku kabangali za poliisi mu ngeri etyoboola eddembe lyabwe.\nPoliisi ezze eyimiriza omuyimbi Bobi Wine okuyimba mu bivvulu eby’enjawulo ng’egamba nti ayingizaamu ebyobufuzi era gye buvuddeko baamuyise e Kibuli ne bamukunya ku bye yayogerera mu kivvulu kye e Busaabala.\nRobert Sssentamu Kyagulanyi\nOmwana wo mugemese mu budde omutangire okulwala olukusense\nObubonero obulaga obulwadde bwa measles\nObubonero kwâ€™olabira endwadde zâ€™ekikaba


Bukedde Online - N'omugezi awubwa, amatu tegawulira vvumbe\nMulema amagulu n’emikono era tasobola kuwandiika...\nManya enjawulo wakati w’okusala, okusaala...\nNGA tukyagenda mu maaso n'okutunuulira emize, Ssande ewedde twatunuulidde omuze gw'obulagajjavu. Ndowooza naawe wasaasidde Ssaalongo nga yeebabula amazzi nnyini mbu yeefumba. Nnaalongo yatetekanyanga nga Ssaalongo tafaayo kumanya kigenda mu maaso. Olwaleero ate ka tutunuulire omuze gw'obutasonyiwa.\nEnsobi zikolwa bantu, wabula abantu abamu bakalubo nnyo ku kusonyiwa n'okuddiramu ababa babasobezza. Awo olwatuuka, ng'enjala "ani amuwadde akatebe?" egwa ku kyalo ekimu.\nYakosa amaka mangi, wabula amaka agamu go tegaakosebwa nnyo. Mu maka ago, omwana yali azannyazannya ng'enkuba y'akakya n'akwata ekinyonyi ekyali kitiitiira. Bwe yakikoonako ne kizaala emmere. Abaawaka baasanyuka nnyo ne bakirukira ekiyonjo ne bakiteekamu ne bakissa mu kiguli.\nLwali lumu, omwana aba azannya ne banne n'abanyumiza nga bwe balina ekinyonyi ekizaala emmere. Baamusaba akireete bakirabeko era bwe yakola, naye ebyembi, bwe yakikoonako, mu kifo ky'okuzaala emmere kyapuluka bupulusi ne kidduka.\nKasajja kattu, ne kagoba ekinyonyi naye ne kalemererwa okukikwata era ne kibula. Kaakaba amaziga okubula okukaggwa mu kiwanga, kye kaava kasalawo kagende eri abakulu kabategeeze nga bwe gubadde. Kaasookera wa jjajja eyali alima era oyo yakakuba kiyini kya nkumbi, bwe kaagenda eri Maama eyali asalira olusuku, yakakuba lusolobyo.\nOyo Taata eyali akomaga, teyakalinda na kubimala mu kamwa, n'akalagira kamwamuke, si kulwa ng’akasaamira ensaamu mu mutwe. Bonna baakagobaganyaga bakalagira kunoonya kinyonyi kyabwe. Mu busoberwa, omwana yagenda n'akwata akalere ke, n'agenda nga bw'akafuuwa nti, "Ogenda wa? " " Ngenda okulaba ennyonyi muzinge " " Ogenda wa? " " Ngenda okulaba ennyonyi muzinge" " Jjajja n'akuba, n'akubira ennyonyi muzinge " Ne Maama n'akuba, n'akubira ennyonyi muzinge" "Ne Ssenga n'akuba n'akubira ennyonyi muzinge " " Ogenda wa? " " Ngenda okulaba ennyonyi muzinge" Yagenda apampuka atyo n'asiyagguka eηηendo, n'asomoka emigga, n'awunguka agayanja okutuuka eyo mu nsi z'ewala. Abantu abaawuliranga engeri gy'afuuwamu akalere baasigalanga bawuniikiridde.\nOlwali olwo, n'agguka awaali entujjo. Akalere kaawuniikiriza buli omu, ne bamutuusa ewa Kabaka. Baamwanjula eri Kabaka era n'amusaba amufuuyiremu akalere. Ne Beene kaamukwata omubabiro, bw'atyo n'akasaba kamubuulire ku bulamu bwe. Omulenzi yalumuviira ku ntono, engeri ekinyonyi gye ky'abulamu, okutuukira ddala lwe yatuuka mu maaso ga Kabaka. Kabaka yalagira omulenzi aweebwe ekinyonyi kye wamu n'enkuyanja y'ebintu.\nYakyusa obuufu n'adda ewaabwe. Ab'ewaabwe olwawulira akalere ne beewuunaganya nti, "so tabeera mutabani waffe eyazaawa edda" Baali bakyewuunaganya, nga teriri busa, nga kitawe agguse n'ekinyonyi kyabwe wamu n'enkuyanja y'ebintu.\nYenna N'omugezi awubwa, amatu tegawulira vvumbe yali akamirwa bina era ng’afuuse mugagga muvundu. We yatuukira, yasanga enjala yakya dda n'abawa ekinyonyi kyabwe nti, "Hm, ekinyonyi kyammwe kiikyo kye mwampeeka" Naleka essanyu n'ensonyi bibeefuze ne nzira ewaffe. Nange awo we nnalabira.\nEby'okuyiga bingi naye ka tugabaneko kino kimu 1.Mpaawo atasobya. Omuntu bw'asobya, naddala omwana omuto ekisinga obulungi kumusonyiwa, n'omubuulira obulabe obuyinza okuva mu ky'akoze, n'okumulaga n'ekyo kye yandikoze.\nEbyembi nti abantu abasinga tebawuliriza, buli nsobi ekolebwa egenda na miggo, mbale, wamu n'ebivumo.\nEnkola eyo si nnungi kubanga gye muwunzikira omwana obulumi abufuna, naawe amutuntuzza n'omatira kyokka ne watabeerawo kuyiga. Olwo omwana n'atyanga n'okubuuza ne bw'aba alina obuyambi bwe yeetaaga. Tunuulira ako ka kitaawe akaali kazaaye olw'ekinyonyi ate kko kennyini kye keerondera, olwo singa baali baakigula buguzi


Bukedde Online - Omuyizi alumirizza omusajja okumuwamba n'amuggyirayo ejjambiya\nPoliisi eremeddwa okutwala fayiro y'omusan...\nEno gye yamwesimattuddeko n'adduka. Kigambibwa nti omusajja yabadde amaze n'okuggyayo ejjambiya wabula omwana n'awona.\nAmiri Wagaba (50) ali mu kaduukulu ka poliisi y'e Matugga ku bigambibwa nti alina omuyizi w'essomero lya St. Charles Lwanga Primary School ayitibwa Rionah Nankanja, 7, ng'asoma mu P.2 ku ssomero lino gwe yabadde awambye amusanjage.\nAbeerabiddeko bino baategeezezza nti Wagaba yabadde mu mmotoka eyekika kya Townace nnamba UAQ 081Q era wakati mu kulabiriza yakutte Nankanja n'amussa mu mmotoka n'amutwala ewuwe.\n‘'Nkedde ku makya ne baganda bange nga ng'enda ku ssomero, omusajja n'ajja n'ayimiriza emmotoka mu maaso gaffe, n'ampita okukakkana ng'antadde mu mmotoka.\nBwe tutuuse awaka antadde mu ntebe olumaze n'ang'amba nti ngende ku kitanda, n'ampa ssente ezibadde 1,500/-.\nKyokka bwe ngezezzaako okugaana ne nkaaba wano kwe kugamba nti kandeete ejjambiya, oluggi lubadde ssi lusibe wano kwekufuluma ennyumba nga bwe nkuba enduulu n'okukaaba okutuusa bwe bambuuzizza enkinkaabya ne bantwala ku poliisi".\nWabula baabadde bakyagenda ku poliisi n'abatuuze kwe kulengera omusajja abadde mu mmotoka n'abalengeza Wagaba, Nankanja kwe kugamba abatuuze nga Wagaba yabadde ayagala okumutta wano kwekumukwata era naye ne bagenda naye ku poliisi e Matugga.\nBambega ba poliisi okuva ku poliisi e Matugga baagenze mu maka ga Wagaba ne bagaaza era Nankanja n'ababuulira buli kimu nga bwe kibadde n'engeri gy'amutoloseeko mu nnyumba era abalaze n'ejjambiya nayo poliisi n'egitwala ku poliisi y'e Matugga nga beeyambisa sitatimenti Nankanja gye yakoze.\nTaata wa Nankanja Steven Sendagire yagambye nti naye bino bimutuuseeko bw'abadde mu kibuga gy'abadde akedde wabula nga yeewunya engeri omusajja ono gy'abadde awambyemu omwana we.\nWakati mu kulaajana Wagaba yategeezezza nti eno mpalana ya ku kyalo nga baliraanwa be baagala okutwala ennyumba ye n'ebintu bye kye yagambye nti tajja kukikkiriza.\nYannyonnyodde nti omwana yamusanze ku luguudo ng'ali ne nnyina n'amusaba amutwaleko kyokka bw'atuuse mu kkubo n'avaamu mu mmotoka naye kwe kumugamba bagende awaka era bw'atuuse awaka n'amuwa 1,500/- asobole okulinnya boodabooda addeyo awaka naye eky'okwagala okumutta akyegaanye.\nKyokka obwedda ayogera bino nga Nankanja bw'amutegeeza nti alimba kuba ye (Nankanja) talina mukazi yenna gw'abadde naye wabula okuggyako okumusanga ne banne ababadde bagenda ku ssomero.\nPaul Kalungi nga ye ssentebe w'e Kirwanira yagambye nti ssinga si baliraanwa okuwulira omwana akaaba osanga yandibadde amukolako obulabe obw'amaanyi n'asaba poliisi eteekemu amaanyi ate erondoole ensonga zino. Wabula akulira ekitongole ekirwanirira eddembe ly'abaana, Make a Child Smile ekisangibwa e Kawanda, Alex Sembatya yasabye abazadde okuwerekeranga abaana baabwe ku masomero okwewala okubawambibwa ate n'asaba Gavumenti eteekewo emisomo gy'abaana ku ngeri gye basobola okwetaasaamu ssinga bafuna abantu ababeera babawambye.\nPoliisi y'e Matugga yagaanye okubaako ky'eyogera ku nsonga eno wabula omusango gw'okugezaako okuwamba omwana gwayingiziddwa ku fayiro nnamba 06/20/09/2019.


Bukedde Online - Alipoota ya TWAWEZA yennyamiza eri abantu be Buikwe\nAbamu ku baana abaasangiddwa mu mbeera embi mu Disitulikiti y'e Buikwe\nBUIKWE abantu baayo bafubye okuyiiya newankubadde ng’obwavu bukyabagoya. Oyinza okulowooza nti engeri gye betoloddwa ennyanja Nalubaale bandifunye mu bulimi naye nedda.\nAbantu bangi osobola okubasanga nga bwe balya eky’emisana tewaba kyaggulo so nga n’okufuna ekibu ekimu kye balidde gubeera mukisa.\nOkunoonyereza okwakoleddwa aba Twaweza omwaka oguwedde kulaga nti Bannayuganda buli maka 5 gootuukamu osangako amaka 4 nga sente zebafuna olunaku tezimala byetaago byabwe mu lunaku olwo.\nKino kyeyolekera mu maka ag’enjawulo getutuukiridde mu disitulikiti y’e Buikwe ne batunnyonnyola bwebati:\nZAITUNAH KWEGEMYA 40 mutuuze w’e Ntinda mu divizoni y’e Njeru: Mbeera ne muwala wange omu ssaako abazzukulu munaana, ennaku gye mpitamu bwe nginyumya nawe onsaasira.\nsirina ttaka nandibadde mbalimira emmere kubanga batabani bange bwe baafa n’abakazi bebazaddemu abaana ne babasuulawo ne bagenda. Okubambaza obulungi nabyesonyiwa ate bwe batuuka okulya ntegeka kimu nga kye ky’emisana kye ky’eggulo.\nNtambula mu byalo nga nnoonya abaagala okubooleza engoye bwe nfunayo abaagala okubooleza nga nkung’aana akasente mwe ngulira bazzukulu bange eky’okulya.\nBwe nsalawo okutwala abaana bonna ku ssomero kitegeeza nti ttaamu eggwako nga nsasudde 250,000/- wabula olw’obuzito obwo bannemerera era ttaamu ewedde basatu bokka bebaamazeeko ttaamu ne bafuna lipooti.\nEmbeera y’obulamu teyeeyagaza, abazzukulu omunaana bennina kulinako eyalwala sickle cells buli lw’atabula wamma nga gujabagira.\nObwavu obutuluma sikyamanyi kanyama bwe kawooma mu ttama, ne ku kulisimansi ewedde twasiika mukene gwe twasaliramu ennyaanya ne bbiring’anya. Abazzukulu basula bubi kubanga omufaliso oguliwo njalirawo abato ennyo 6 ne bafuna webateeka ekifuba.\nWasswa John (13) omuzukulu omukulu mu maka gano agamba nga ebisera ebisinga obunji mu maka gaabwe bwebabulwa ekyokulya baddukira mu bikajjo bya Meht. Emmere jajja gy’atuwa tesobola kutukkusa kubanga kiro y’akawunga tugiryamu emirundi ebiri.\nTukima amazzi ku kyalo ne batuwa sente ne twongereza kw’ezo jajja z’alina ne tusobola okufuna ekyokulya.\nFazirah Nangobi nga naye mutuuze w’e Ntinda: Ekyokulya kitwekubya mpi ne sente 30,000/- zetulina okusasula ennyumba tezirabika.\nYafunayo sente 30,000/- n’atandika okutunda ennyaanya n’emyera kyokka nazo okuzifissa yalina okumala ennaku ng’asiiba asobole okufissa.\nNze n’omwami wange Yakubu Isabirye ebizibu biringa ebitulondoola kubanga n’omwana waffe yavaamu eriiso ne tusalawo okutunda ente gye twali tulunda okwekulaakulanya ne tujjanjaba omwana.\nIsabirye Yakubu bba wa Nangobi agezaako okupakasa mu masamba g’abantu era akasente kaafunawo bafuba okusomesamu abaana babwe wabula nga nako katono nyo era omu ku baana bebalina teyasobodde kusoma omwaka mulamba olw’okuburwa sente ezimuwelela.\nSsalongo Ahmada Masaba ne Nalongo we Margret Wambani beeyaguza luggyo. Bano batuuze b’e Buloba Central mu divizoni ye Wakisi mu disitulikiti ye Buikwe balina abaana bataano.\nMargret Wambani 44 y’alabirira famire eno ategeezezza nga bwe batakyasobola kusomesa baana baabwe era ku baana bano omu mulamuwe yamuweerera.\nWambani alina omulongo ow’emyezi omukaaga wabula ngono naye eky’okumuliisa kyabula era nga mukisera kino bamuwa buugi obutalimu wadde kasukaali.\nMasaba ngono yali mukulu wassomero lya Kabalila primary e Bugerere okuva mu mwaka gwa 1987 okutuuka 1997. Yaggwamu essuubi nti abaana banaasoma kubanga takyalina waggya sente.\nABALWANYISA OBWAVU BOGEDDE.\nMajor Moses Musana akulira bonna bagaggawale e Buikwe (Operation Wealthy Creation) mu munisipali ye Njeru yagambye nti weyatandikila Buikwe yalina abantu abavu nga bali 7 ku buli 10 wabula kati bali ebitundu 4 ku10.\nMusana agamba nti abantu abasinga obunji naddala abavubuka abali mu disitulikiti eno tebaagala kukola. Abantu abalala abakulu basiiba mu masabo n’amakanisa nga basamila. Musana agamba nti abantu 9 ku 10 balya kyamisana kyokka,\nOKUNOONYEREZA KWA TWAWEZA:\nLipooti aba Twaweza gye baafulumizza mu March omwaka oguweedde mu kunoonyereza kwe batuuma ‘More food, less money” kulaga amaka mangi agalina obuzibu mu by’ensimbi, bafuba okukendeeza ensasaanya kyokka beekanga tebasigazizzaawo wadde ennusu.\nBasala ebitundu 37 ku 100 ku sente zebabadde basasaanya nga kiraga nti omuwendo gwe basala gulinnye okuva ku bitundu 20 ku buli 100 zebaasala mu 2017.\nOkunoonyereza kwakoleddwa mu disitulikiti ez’enjawulo nga ne Buikwe mweri kulambika nti omuntu bw’afuna sente, ebitundu 18 ku 100 aziteeka mu byabulimi enzisigaddewo n’azisasulamu ebisale by’essomero.\nKwongera okulaga nti singa owa Bannayuganda sente n’omuwa 350,000/- okuva mu gavumenti, amakkati ku sente ezo (ebitundu 44 ku 100) asooka kunoonye mulimu gw’atandikako oba okukulaakulanya gw’alinawo.\nLIPOOTI YA UGANDA NATIONAL HOUSEHOLDS SURVEY 2017/18:\nLipooti ya 2017/18 eraga nti bannayuganda obukadde 8 baavu lunkupe. Lipooti ya Uganda Bureau of Statistics 2016 eraga obwavu obuli mu bantu.omwaka 2016/17 abantu abakulu bangi babeera mu maka naye nga bankuseere.\nOlukonko wakati w’abaavu Lumkupe n’abalinawo kko lweyongera kugaziwa buli olukya. Bannayuga ebitundu 5.1 ku 100 kibetaagisa okulwana ennyo okulaba nga bava mu bwavu.\nEkifuula ekizibu ennyo okumanya omwavu asembayo tekimanyiddwa ngeri gye bagabanyizibwamu keeki y’eggwanga kubanga bwe wabeerawo ekigabiddwa tekituuka ku bantu bonna kyenkanyo.\nObwavu businga mu byalo abaavu bali ebitundu 31 ku 100 ate mu bibuga bali ku bitundu 15 ku 100.\nMINISITA AYANJULIRA PALAMENTI LIPOOTI:\nMinisita w’ebyobulamu Jane Ruth Acheng lipooti gye yawadde oalamenti mu March 2019 eraga nti ku konsitutuwensi 290 29 zokka zeezibadde tezinnaba kufuna ddwaliro ku mutendera gwa Health Centre IV. Ggombolola 132 tezirina tezirina ddwaliro lyonna era zeezisingamu obwavu.\nNSSF etegese empaka z’abaganyuddwa mu ssente ze baaterekayo


Bukedde Online - Ebyabadde mu nsisinkano ya Museveni n'abakulira poliisi\nEbyabadde mu nsisinkano ya Museveni n'abakulira poliisi\nGav't etongozza enteekateeka ya 'Pawa Kapo...\nPulezidenti Museveni asisinkanye akakiiko ka poliisi akafuzi n’alagira abaserikale essira balisse ku kulwanyisa abeekalakaasa mu Kampala.\nOmuduumuzi wa poliisi Okoth Ochola ng’ayaniriza Pulezidenti Museveni e Naggulu wakati ne Minisita Obiga Kania\nPulezidenti Museveni asisinkanye akakiiko ka poliisi akafuzi n'alagira abaserikale essira balisse ku kulwanyisa abeekalakaasa mu Kampala.\nMuseveni eyatuuse ku kitebe kya poliisi e Naggulu mu biseera by'amalya g'ekyemisana yalambudde ennyiriri oluvannyuma n'ayingira mu ofiisi y'omuduumizi wa poliisi mu ggwanga Martin Okoth Ochola mu kafubo ke batakkirizzaamu baamawulire.\nBwe yatuuse okwogera eri b'ofiisa ba poliisi abatuula ku kakiiko akafuzi (Police Council) yategeezezza nti ebisinga obungi babikoze wabula kye basaana okussaako essira nga bategeka bye bagenda okukola mu kiseera ekijja kwe kwongera ku muwendo gw'abaserikale abagumbulula abeekalakaasa mu bibuga.\nMuseveni bwe yabadde atandika okwogera ng'ayaniriza abakulu abaabadde batudde okumuliraana, yayogedde ku muduumizi wa poliisi, minisita omubeezi ow'ensonga z'omunda Obiga Kania n'agamba nti mpozzi n'ono omusajja omuto gwe ssimanyi. Wano gwe yasonzeeko yayanguye okweyanjula nti,' ssebo nze mumyuka wa RCC e Nakawa, Herbert Anderson Burora'.\nLuno lwabadde lutuula lw'akakiiko ka poliisi akafuzi olw'omulundi ogwa 25 kyokka gwabadde mulundi gwa Pulezidenti Museveni ogusookedde ddala okwogerako eri akakiiko kano.\nOchola yategeezezza Pulezidenti nti baabadde bateesa ku nsonga ez'enjawulo omuli okusoomoozebwa kwe baamwanjulira omwaka oguwedde.\nEbimu ku bibasoomooza bye yayogeddeko kuliko; okwongera ku muwendo gw'abaserikale abakola emirimu, okwongera okutendeka abaserikale, obutafuna ssente zimala kukola mirimu n'obutaba na tekinologiya amala okulwanyisa buzzi bw'emisango.\nYeebazizza ebimu ku bikoleddwa era n'ategeeza nti ekizimbe we bagenda okussa ebyuma kwe balabira kkamera eziri ku nguudo bye zikutte kiwedde n'amusaba akomewo nga November 28 okukiggulawo.\nMu kwanukula Pulezidenti yabasabye okwanguwa okussa mu nkola tekinologiya gwe baakafunako kibayambe okukola obulungi emirimu gyabwe n'okukendeeza ku nsimbi ze basaasaanya.\nOkugeza yagambye nti kkamera bwe zibeera ku nguudo tezigenda kusaba kyamisana oba okuziwa caayi nga bwe kibeera ng'abaserikale bayimiriddeko.\nYayongeddeko nti poliisi esaana ekole nga bwe baakola mu magye okuzimba essomero lya siniya ‘Police Secondary School', nga buli muserikale atwalayo abaana bana bwe basukkamu ng'abasasulira.\nAmasomero gano agamba nti galina kuzimbibwa mu bitundu nga Greater Masaka, Ankole, Kigezi nga buli kitundu kifuna essomero ate nga lya kisulo.\nYalagidde abaserikale ba poliisi okufaayo okukola ekituufu n'agamba nti okugeza yeewuunyizza bwe yasomye mu mawulire n'alaba nga waliwo nnannyini ssomero abadde akabassanya abayizi kyokka olwamukutte ne bamuyimbula.\nN'agamba nti eno ensonga agenda kugirondoola ye kennyini akakase oba poliisi ye yamutadde oba kkooti akimanye oba waliyo omuntu ali waggulu w'amateeka. N'ategeeza nti poliisi eriwo kukuuma bantu n'ebyabwe.\nMuseveni yategeezezza olukiiko lwa poliisi nti bo balina omukisa bye bakola byonna waliwo be baasikira abaali mu ofiisi ezo okusooka kyokka ye okujja mu buyinza talina kye yasangawo yatandikira mu bbanga okuzimba eggwanga.\nKamelo akubye Huliyani essasi\nRolena avuddemu olubuto\nGabino alina pulaani ki eri Lucrecia?


‘ABAMPITA malaaya muyinza n'okuba mubeera mu kikolwa ekyo nga nze sibeerangamukko. Saagalangako basajja babiri mulundi gumu, nsooka ne nfuna omu bwemuta nenfuna omulala, awo siba malaaya!'\nBw'atyo Stecia Mayanja bwe yayogera mu muzannyo ogumu ku Bat Valley Theater n'awagirwa abantu bangi.\nNe bw'otunuulira olugendo lwe olw'omukwano, Stecia y'omu ku bayimbi abaganziddwa abasajja ab'enjawulo nga balemagana ng'afuna omulala nga bwe kiragiddwa wammanga;\nYali mukwasi wa nnyimba mu situdio ya Afande Records eyali eya Gen. Mega Dee kati eyagenda mu Amerika. Ye muganziwe eyasooka eyamuzaalamu n'omwana abangi gwe baali balowooza nti wa Charles Sekyewa. Baayagalana mu myaka gya 2000 nga gitandika.\nBesanga mu Eagles Production gye baasooka okukolera nga ba ‘back up musicians' abatabula amaloboozi mu nnyimba z'abayimbi abanene mu budde obwo abaali mu bbandi eyo. Beerandiza bokka nga n'ennaku yaabwe be bagimanyi.\nOlw'okufuna ebingi ebibagatta baatandika n'ebya laavu era olw'obutamanyika bwa Meddie oli eyasooka okuzaala mu Stecia omwana, bangi baalowooza nti omwana oyo yali wa Sekyewa. Stecia yaakazaala mu basajja babiri, Kitaka ne Meddie.\nAlina n'abaana abalala b'alabirira wadde nga si y'abazaala. Abasanga mu Kampala n'abatwala nga tebalina mwasirizi kw'agatta abaana b'engandaze.\nOmukwano gwe ne Sekyewa gwatambula bulungi naye nga teguliimu ssente ekyawa omusuubuzi w'emmotoka, Fred Kitaka Busuulwa omukisa okuyingirawo.\nYayingizaawo maanyi era ku mukolo gw'okwanjula ogwaliwo mu 2009, yamuwa n'emmotoka wadde nga waliwo abalowooza nti yali tanava mu kidaala gye yayanjulira Kitaka ng'emmotoka yazzeeyo dda mu kibanda kya Kitaka. Kitaka musuubuzi wa mmotoka e Nakulabye mu Kampala.\nBaatambula bulungi okutuusa Stecia lwe yava mu bufumbo buno ng'agamba nti bumuwanvuyeeko olwa Kitaka okuganza buli wamu.\nWano we yava n'okukuba oluyimba lwa Tosala gwa kawala ng'ategeeza nti abamunenya okulekawo Kitaka basooke bawulirize embooziye.\nEkisesa, ate Kitaka ono yenyini, Stecia gwe yasooka okuyimbamu oluyimba lwa Kabalagala ng'amutenda okumubalagala naye ku luno yali amukaayiridde.\nYafuna omukisa mu basajja ab'amannya gano kubanga ono Meddie yali musajja atava ku lusegere lw'abayimbi ate nga ku Bat valley Theater w'asiiba ng'oyinza n'okumuyita munnakatemba. Ono yali amunazaako nnaku ya Kitaka era tebaawangaala.\nAte no okumanya Kitaka naye talina mukisa gw'abakazi nga gw'akwatako y'agenda, Namagembe bwe yagenda yazzaawo Mariam Kisaakye ono eyazina ng'apaapaaza akabina mu luyimba lwa Kapaapaala olwa David Lutalo. Oyo naye ate yamulekawo kati ali Bungereza. Yaganzaako Sarah Nakanyike n'abalala naye ng'ebintu bimutambulira kibaliga.\nMu March wa 2015, Stecia Mayanja yalayira nga bw'asazeewo okufuna omusajja ow'obulamu bwe ekyobufumbo akite amanye nti kiwedde. Yafuna Abbas Mubiru emikolo ne giteekebwateekebwa ku Hotel Afrikana n'embaga n'ebeera e Lugogo Main Exhibition Hall oluvannyuma lw'ensasagge. Omukolo guno gwe gwasinga okubaamu katemba mu mikolo gya Stecia.\nNg'amaze okutegeka ebintu byonna n'essente ezisoba mu bukadde 100 zimuli ku kabina, waliwo abaali bamubanja na ddala mu kkampuni ye eya STEMA Uganda eyali etwala abantu ebweru. Yasasula ng'akozesa ssente ezo ate ne zimulema okuzzaawo ensasagge n'etuuka ng'embaga ebulayo ennaku bbiri.\nAbbas yali talina nnusu n'emu kubanga yali yeyiyiza wali e Lubowa ku lw'e Ntebe. Wano we waava Stecia okufuna puleesa n'azirikira ewa maamawe, e Nateete-Wakalika ne maamawe n'alangira Abbas obunanfusi, obufere n'ategeeza ng'embaga bw'etajja kubaawo okuggyako ng'engonge takyagyeddira.\nEkyali kimuluma ye Abbas okugaana okwesondamu yadde ekuba ennyonyi akole omukolo wabula n'agulekera muwalawe omu bw'ati.\nMaama Fiina, Gen. Katumba Wamala n'abalala baasonda ssente mu kiro kimu bwagenda okukya ng'embaga gy'eri.\nEky'ennaku, abaagalana bano baayawukana mu mwaka gumu n'ekitundu na kati Abbas aba Golden band, Stecia mwe yali ayimbira nga Eagles Production egudde be baamuyiiyiza visa n'omulimu by'akola ebweru.\nEkigendererwa? Baali tebaagala addemu kubba ekyali kisudde erinnya ly'omuyimbi oyo ennyo ne bbandi yaabwe. Ate tojjukira bwe yasika wano owa mobile money 190,000/- ze yaweereza Stecia ate nga mu nsawo teziriimu!\nEnsonda mu bbandi ya Kream Production Reloaded eya Hajji Haruna Stecia Mayanja gye yadda ziraga nti eyo gye yasanga Shabban gw'ali naye kati. Abo nabo bayimbi bombi nga bwe kyali ku Sekyewa era katubasabire bawangaale.\nAgumbye ne famire ye ku munisipaali eyamuwambyeko emmotoka


Bukedde Online - Museveni asiimye Ethiopia okufufuggaza abafuzi b'amatwale\nOmusajja yeekubye ebifaananyi mu bwenzi n’abiraga...\nEnkaayana z'abakolera mu katale k'e Seguku...\nPULEZIDENTI Museveni alabudde Abafirika okukomya okuneneηηana n’okukola ebintu ebibaggya ku mulamwa n’agamba nti kino kye kimu ku bizibu ebibagaanyi okukulaakulana.\nPulezidenti Museveni ng'awayaamu ne munne owa Ethiopia, Hailemariam Desalegn, ali ku bugenyi obutongole obw’ennaku esatu mu Uganda\nMuseveni abadde mu lukuηηaana lwa bannamawulire e Ntebe ng’ali ne mukulu munne owa Ethiopia, Hailemariam Desalegn, ali ku bugenyi obutongole obw’ennaku esatu obutandise olwa leero ku Lwokuna nga 02 / March.\nHailmariam ne munne baabadde bateesa ku nsonga ezitali zimu ezeekuusa ku by’okwerinda naddala obugulumbo bw'e Somalia ne South Sudan.\nE Somalia amawanga gombi galinayo amagye agalwanyisa abatujju ba Al - Shabab abaakuba Uganda bbomu bbiri ne batirimbula abadigize e Lugogo ne Kabalagala mu Kampala nga balaba omupiira mu 2010.\n‘’Aba Al shabab balina okusanyizibwawo era twetaaga obuyambi bw’abantu baayo okukola kino’’ bwatyo Museveni bwe yategeezezza.\nOlwo munne kwe kusiima Uganda olw’amaanyi g’etaddemu okuyamba Ethiopia okulwanyisa abatujju ba Al -Shabab ng’eyita mu kusindika aba UPDF e Somalia okulwanirira emirembe.\nAsiimye Ethiopia okulwanyisa abafuzi b'amatwale\nMuseveni era asiimye Ethiopia olw’obuvumu bwe yalaga bwe yeerwanako n’ekuba Abazungu abafuzi b’amatwale (Abayitale) n’ebalemesa okugifuga mu lutalo olwali mu kitundu ky'e Adoa nga March 2, 1896 n’effuuka ensi yokka bwannamunigina mu Africa etaafugibwa Bakyeruppe!.\nMuseveni agambye nti amawanga gombi gajja kwongera okuteesa ku nsonga z’omugga Kiyira (River Nile), okutumbula ebyensuubulagana , n’eby’obulimi.\nBoogedde ku mugga Kiyira\nKu mugga Kiyira, Museveni agambye nti obuzibu, buli ku bantu mu mawanga gye gusibuka ne gye guyita okuba nga tebakulanye ekibaletera okulima entobazzi n’okutema emiti okufuna enku n’amanda g’okufumba.\nYagambye nti ensonga za Kiyira zeetaaga obudde okuziteesaako n’ayongerako nti obuzibu bwa Afrika ssi mazzi ga Kiyira wabula kuneneηηana n’obutakwatagana okuliwo mu mawanga ag'enjawulo.\nBateesezza ku nkolagana y'amawanga gombi mu by'ensuubulagana\nMu kiwandiiko ky’enkolagana ya wamu ekyasomeddwa Minisita w’ensonga z’ebweru, Sam Kuteesa , ategeezezza nti amawanga gombi gakkiriziganyizza ku nkolagana mu nsonga z’ebyokwerinda, amasannyalaze, eby’obulimi, ebyenjigiriza, eby’obulambuzi n’ebirala.\nEra bakkaanyizza ne ku ky'okunyweza enkwatagana y’amwanga gombi okuteereeza Somalia ne South Sudan.


Mayinja ayogedde ku by'okufuna ssente alwanyise...\nPULEZIDENTI wa FMU, Dipu Ruparelia akakasizza nti empaka ezitegekeddwa okuggulawo calendar ya FMU mu digi zakubaawo ku Ssande (February 23) nga bwe bagenda mu maaso n’okutabagana n’akawayi akeewaggudde okutondawo ekibiina ekipya ekya Motorcross Association of Uganda (MAU).\nAbadde n’abamu ku bakungu ba FMU abaalondeddwa omwezi oguwedde abaakunkumudde Dusman Okee omukono mu kibya.\nEmpaka zino z’ezoluvuga olusoola olwa FMU era omu ku bakulidde okuzitegeka, George Semakula ategeezezza nti balina abavuzi abamala abagenda okuteekawo okuvuganya okumala kyokka nti n’abamu ku baavugidde mu kabiina kaabakyewaggula batandise okusaba okuzeetabamu.\nSemakula ategeezezza nti bagenda kuvuga n’emmotoka z’empaka ng’abavuzi kinoomu beevuganya mu z’akafubutuko nga n’abamu bagenda kwerigira mu bumotoka obubikkule obumanyiddwa nga ‘Buggy’.\nOkwewandiisa kusuubirwa eri abavuzi kujja kubeera ku mulyango ng’okuyingira abawagizi bagenda kugula eccupa ya ssooda emu ya 2,000/= zokka.\nDipu ategeezezza nti okusalira ku bawagizi ensimbi kabadde kakodyo kapya okubaddiza n’okubakulisa okulonda


Bukedde Online - Amannya abaagalana ge beeyita agalaga obuka bwa laavu\nABAAGALANA balina amannya ge beeyita naddala nga baakalabagana, wabula bwe wayitawo ekiseera ne bagakyusa.\nAmannya nga Hanne, sswiiti, kawoomera, bbebi n’amalala bangi ge beeyita nga baakalabagana, wabula bwe bagenda beemanyiira bagakyusa olwo munne n’atandika kumuyita maama gundi, Ono, Oli, n’amalala agatalaga mukwano.\nMargret Nankya omutuuze w’e Nabulaga agamba nti okuva edda ng’abasajja balina amannya agasuusuuta omuli Kabirinnage, Kabirikaliri, Mukuuma, Muwoonya, Kaboona, Ndibasa, Kabejja n’amannya amalala mangi era ng’amannya gano gazzangamu abakyala amaanyi.\nWaliwo abaatuumanga amannya okusinziira ku nneeyisa zaabwe; omuli Nakizaalizi olwo ng’omanya nti omukyala azaala nnyo, Muteefu oba Mirembe abo babeera baddembe era nga kizibu okuyomba, Bannakijjangaja nga bakyafu bazibu, Kyamummi abo babeera bakodo, Laddu oyo yabeeranga tawuliriza n’amalala.\nWabula ensangi zino yadde nga bingi byogerwa nti abantu bakyusa amannya ge beeyita mu mukwano okusinziira ku myaka gyabwe n’ebbanga lye bamaze mu bufumbo kino si kituufu kuba mulimu abaagalana b’osanga nga bamaze ebbanga mu bufumbo naye nga bakyakozesa mannya nga; Laavu, Kawoomera, Hanni, Kabiite n’amalala agalaga omukwano.\nWabula abamu bwe namala ebbanga mu bufumbo, amannya agasuusuuta bagasuula eri olwo munne n’amupaatiikako erinnya erirengezza.\nAte nno abamu batuuka n’okugassa ku nnamba z’essimu zaabwe, olwo munne bw’aliraba n’akaayuukana.\nWaliwo abateeka mu ssimu amannya agabuzaabuza nga kye beewala be baagalwa baabwe obutamanya abantu abo be baba bakolagana nabo mu nkukutu.\nAbatera okukola kino beebo abamanyi nti munne oluusi abbbirira essimu ye n’agikebera.\nOkugeza omusajja bw’aba asuubula bijanjaalo ayinza okuwandiika amannya nga Fuso 1, Fuso 2.\nGano gakozesebwa n’abatunda omusenyu. Ate abakola mu ofi isi ayinza okuwandiikamu ofi isi desk n’ebirala.\nAte abakazi waliwo awandiikamu, dduuka, katale, supameketi, bbuca n’amalala alowoozese munne nti ennamba ezo za bantu abamuyamba okumufunira ebikozesebwa awaka.\nWilliam Bbosa Lubengo ddereeva wa takisi ku Hoima Road anyumya engeri gye yaddamu okukwana mukyala we ng’alowooza nti ali ku muwala gwe yali


Bukedde Online - Cranes ekubiddwa, Desabre n’agumya abawagizi\nCranes ekubiddwa, Desabre n’agumya abawagizi\nAmbasada w'America atenderezza Phionah Mutesi...\nAba Golf bayiiseemu obukadde 350\nMICHO Sredojevic ng’akyali mutendesi wa Cranes, yawangula emipiira mitono nnyo egy’omukwano kyokka nga bwe gutuuka ku gwe kigendererwa ng’awangula.\nMu gwazannyiddwa Congo Brazzaville 1-0 Uganda\nSsande mu za CHAN\nUganda - Zambia (4.30) ez’ekiro\nAkakodyo kano n’eyamuddidde mu bigere Sebastien Desabre yandiba nga k’aleese, bwe yagambye nti eky’okubulwa obuwanguzi ku Congo Brazzaville ne Guinea tekirina kumalamu Bannayuganda maanyi kuba yabadde agezesa ttiimu gy’anaatandisa mu mpaka za CHAN.\nCongo, yawangudde (1-0) Desabre n’agamba nti, okuwangulwa ng’ofunye ky’oyagala kikulu nnyo.\n“Omupiira guno gunnyambye okwongera okwetegereza abazannyi be nnina okutandisa ku gwa Zambia gye nzigulawo nayo era kati ttiimu ngifunye,” Desabre bwe yategeezezza.\nYagasseeko nti mu mipiira gino abazannyi be babadde bakola bulungi ennumba n’okuzibira nga kati ekibabulamu kwe kwanguya omupiira okuva ku ggoolo yaabwe okugutwala ku y’omulabe n’agumya nti Olwomukaaga we lunaatukira ajja kuba akitereezezza.\nAMATIDDE SADDAM NE KYAMBADDE\nMu mupiira guno, omuwuwuttanyi wa KCCA, Saddam Juma ne Allan Kyambadde (owa SC Villa) baabadde n’omutindo mulungi era okusinziira ku gava e Morocco, Desabre b’agenda okutandikirako mu makkati. Saddam ne Kyambadde batandise emipiira gyombi.\nOmutindo omulungi omuwuwuttanyi wa KCCA, Muzamir Mutyaba gwe yayolesezza, gwamutaasizza okusalwako. Mutyaba yayingidde mu mupiira guno ng’alwana kuva mu bazannyi ababiri ababadde balina okusalwako.\nAbazannyi abagenda okuzannya CHAN ye; Ismail Watenga, Benjamin Ochan, Saidi Keni, Nicholas Wadada, Joseph Nsubuga, Timothy Awany, Mustapha Mujuzi, Bernard Muwanga, Isaac Muleme, Aggrey Madoi, Milton Karisa, Paul Mucureezi, Allan Kyambadde, Seif Batte, Rahmat Senfuka, Taddeo Lwanga, Abubaker Kasule, Moses Waiswa, Saddam Juma, Muzamir Mutyaba, Mohammed Shaban, Derrick Nsibambi ne Nelson Senkatuuka.


Olubereberye 12 | Bayibuli ey'Oku Mukutu Gwaffe Ogwa Intaneeti | New World Translation\nIbulaamu ava e Kalani n’agenda e Kanani (1-9)\nKatonda asuubiza Ibulaamu (7)\nIbulaamu ne Salaayi e Misiri (10-20)\n12 Yakuwa n’agamba Ibulaamu nti: “Va mu nsi yo ne mu b’eŋŋanda zo ne mu nnyumba ya kitaawo, ogende mu nsi gye nnaakulaga.+ 2 Ndikufuula eggwanga eddene* era ndikuwa omukisa, n’erinnya lyo ndirifuula kkulu era ojja kubeeranga mukisa eri abalala.+ 3 Nnaawanga omukisa abo abakuwa omukisa, oyo akukolimira nnaamukolimiranga,+ era okuyitira mu ggwe ebika byonna eby’oku nsi biriweebwa omukisa.”*+ 4 Bw’atyo Ibulaamu n’agenda nga Yakuwa bwe yamugamba, ne Lutti n’agenda naye. Ibulaamu yali aweza emyaka 75 we yaviira mu Kalani.+ 5 Ibulaamu n’atwala Salaayi+ mukazi we ne Lutti omwana wa muganda we+ n’ebintu byonna bye baali bafunye+ era n’abantu be baali bafunye mu Kalani; ne basitula okugenda mu nsi ya Kanani.+ Bwe baatuuka mu nsi ya Kanani, 6 Ibulaamu n’atambula mu nsi eyo n’atuuka mu kitundu ekiyitibwa Sekemu,+ okumpi n’emiti eminene egya Moole.+ Mu kiseera ekyo Abakanani baali bakyabeera mu nsi eyo. 7 Yakuwa n’alabikira Ibulaamu n’amugamba nti: “Ezzadde lyo+ ndiriwa ensi eno.”+ Awo Ibulaamu n’azimbira Yakuwa eyamulabikira ekyoto mu kifo ekyo. 8 Oluvannyuma eyo yavaayo n’agenda mu nsi ey’ensozi ebuvanjuba wa Beseri,+ n’asimba weema wakati wa Beseri ne Ayi+ (Beseri kyali ku ludda olw’ebugwanjuba ate Ayi ku ludda olw’ebuvanjuba). N’azimbira Yakuwa ekyoto+ mu kifo ekyo n’atandika okukoowoola erinnya lya Yakuwa.+ 9 Oluvannyuma Ibulaamu n’asimbula weema ze n’ayolekera Negebu,*+ n’agenda ng’asiisira mu bifo eby’enjawulo. 10 Awo enjala n’egwa mu nsi eyo, Ibulaamu n’aserengeta e Misiri agire ng’abeera eyo,*+ kubanga enjala yali ya maanyi mu nsi eyo.+ 11 Bwe yali anaatera okutuuka e Misiri, Ibulaamu n’agamba mukazi we Salaayi nti: “Nkwegayiridde mpuliriza! Nkimanyi nti oli mukazi alabika obulungi ennyo.+ 12 Abamisiri bwe banaakulaba bajja kugamba nti, ‘Ono mukazi we.’ Olwo nze banzite, naye ggwe bakuleke. 13 Nkwegayiridde, gamba nti oli mwannyinaze ebintu biŋŋendere bulungi ku lulwo, era obulamu bwange busobole okuwonawo.”+ 14 Awo Ibulaamu olwali okuyingira mu Misiri, Abamisiri ne balaba ng’omukazi alabika bulungi nnyo. 15 N’abakungu ba Falaawo ne bamulaba ne batandika okumutendera Falaawo; bw’atyo n’atwalibwa mu nnyumba ya Falaawo. 16 Falaawo n’ayisa bulungi Ibulaamu olwa Salaayi era n’amuwa endiga, ente, endogoyi ensajja n’enkazi, abaweereza abasajja n’abakazi, n’eŋŋamira.+ 17 Yakuwa n’aleetera Falaawo n’ab’omu nnyumba ye endwadde ez’amaanyi* olwa Salaayi mukazi wa Ibulaamu.+ 18 Falaawo n’ayita Ibulaamu n’amugamba nti: “Kiki kino ky’onkoze? Lwaki tewaŋŋamba nti oyo mukazi wo? 19 Lwaki wagamba nti mwannyoko, bwe ntyo ne mbulako katono okumutwala abe mukazi wange?+ Kale mukazi wo wuuno, mutwale ogende!” 20 Awo Falaawo n’alagira abaweereza be ne basiibula Ibulaamu ne mukazi we ne byonna bye yalina.+\n^ Oba, “ettutumufu.”\n^ Oba, “ebukiikaddyo,” kwe kugamba, ekitundu eky’ebukiikaddyo eky’Ensi Ensuubize.\n^ Oba, “abeere eyo ng’omugwira.”\n^ Oba, “ebizibu.”


Bukedde Online - Omusuubuzi Wamala abaamutta bamulondodde n'e Magombe\n'Ddembe lyange okwagala abasajja ne bwe baba 100'\nMusangi we oluvudde mu kkomera asibidde mu...\nOMWAKA mulamba bukya eyali omusuubuzi w’omu Kampala Noah Wilberforce Wamala Ssendeeba atemulwa nga February 2,2012 wabula buli lw’agezaako okubaako by’ategeeza nnyina Perusi Nakintu Mulokole ow’e Kyamuliibwa mu Kalungu ng’abaako abamutangira.\nNnyina Nakintu byonna abinyumya bwati: Guweze omwaka gumu n’emyezi etaano bukya mutabani wange Wamala atemulwa kyokka poliisi tezuulanga batemu bano ekintu ekyennyamiza.\nBuli lwe ndoowooza ku mutabani ndaba nga n’emagombe gy’ali waliwo abamulondoola.\nAbantu bankuumako okumala ennaku bwe baansiibula ebirowoozo ne bintandika okunneesomba ng’oluusi ndaba ng’anzijira mu bifaananyi.\nWabula buli lw’ajja abaako abasajja abamukutte, olumu yajja nga mmulaba ansemberere naye nga waliwo amukutte tamuganya kuntuukako.\nWaliwo lwe yagezaako okwesika ansemberere ne bamulemesa nasisimuka tantuuseeko nga kw’olwo namulaba tetuli waka.\nOmulundi omulala, teyantuukirira ng’amukutte amuvumbagidde ng’alinga omusibe ekyankakasa nti omwana wange aliko abamussaako eddagala aleme kwatula baamutta,olulala yaloosa muzzukulu ng’ansaba ndabirire abaana be.\nEnnaku zino omwana Toofa Ssenkungu yaloose ng’ekisenge kyange kibikkuseeko akasolya bw’ansika okudda erudda ne kinzijukiza abandaalika okunjokera mu nju lwe nagendako e Kampala okugoberera emmaali ya Wamala.\nNafuna ekisulo mu bulago nga kiringa ekinsalirira obukiika ng’olunnaku kinsala enfunda ssatu okumala ebbanga okutuusa omusumba bwe yansabira ne kinvaako naye nga kyantiisa nnyo nti nange bagenda kunsala ng’omwana wange.\nNAMUKADDE AGATTAKO EBIMUTADDE MU KUTYA:\nEkisinga okunneewuunyisa be bantu abeesibye ku mwana wange kuba basimba eddagala ku malaalo ge era buli lwe ndisangawo nga mpita omusumba ng’ajja n’asaba olumala n’abyokya.\nEkirala ambobbya omutwe y’omu ku bannamwandu ajja okulima ku biggya bya bba n’atambuuzaako.\nNagezaako olumu ne mmubuuza n’abantu be yajja nabo ky’akola ku malaalo g’omwana wange nga tasoose kubuuza b’awaka abagakuuma n’anziramu ng’akinagguka kwe kusalawo ne mbakubira enduulu.\nNze nneekuliza Wamala kitaawe Gaadi Wamala bwe yamungobya nga wa myaka ena era ne mu kuziika teyakolwako mikolo ng’abaana.\nOmuzzukulu Prosscovia Najjemba by'agamba:Nali waka ng’obudde butandiikiriza okuziba ne ndaba taata ng’azze\navuga mmotoka n’avaamu n’abasajja abalala babiri. Nasooka kutyamu ne nzirukira emmanju.\nAbasajja kwavaako omu n’ampita nti kitaawo ne nkomawo ne mugwa mu kafuba nga bwe mmubuuza nti ye ggwe taata, gwe twaziika okomyewo?\nWano jjajja w’ajjira n’abuuza nti ani oyo akaaba ye (taata) n’amuddamu nti, ‘Najjemba’ we nasisimukira.\nNazuukuka sirina maanyi naye ku basajja abo sirinaako gwe nategeera ate ye muganda wange Kirabo Muwuluzi yamuloosa ng’amugamba nti,\n‘Mulowooza nti abanzita balala?’ we yakoma teyayongerako.\nAmalaalo ge bagateekako eddagala okumusiba - Nnyina\nEnkizo ya Nabbi Muhammad ku Bannabbi abalala\nAbadde atambuza ssente okutumbula obutujju ne Jamil mukulu akwatiddwa\nPikipiki: Ekidduka Bannayuganda kye bandyettanidde okwewala akalippagano\nAgudde ku mmundu ne bbomu ng'alima\nBasse omuntu mu bukambwene bamusuula mu mwala\nBayingiridde omukazi ne bamutemula nga yeebase: Bamusaze obulago


Bukedde Online - Abayizi 400 basobeddwa olwa UNEB okukwata ebigezo byabwe\nAbayizi 400 basobeddwa olwa UNEB okukwata ebigezo byabwe\nYunivasite y’e Makerere ezzeemu okuggulawo...\nPoliisi ekyalemedde Ssewanyana\nABAZADDE b’abayizi abawera 400 mu muluka gw’e Kabule mu munisipaali y’e Mityana bakaaba olw’ekitongole ky’ebigezo ekya UNEB okugaana okuta ebigezo by’abaana baabwe ebyakwatibwa.\nAbayizi ku ssomero lya Kabule R/C awaatuulira amasomero amalala ebigezo ne bikwatibwa.\nAbayizi 300 abaali basomera mu masomero musanvu okuli; Kabule C/U, Kabule R/C, Genesis, St Elvis Primary, Open Heart, Kinene Tripple Primary ne Children of Grace.\nGonna gaatuulira ku Kabule R/C ebyembi ebigezo ne bikwatibwa ku bigambibwa nti baakoppa.\nEmbeera yeeyongera okwonooneka abayizi abawera 100 abaatuulira S.4 ku ssomero lya Township Academy eritunuuliganye ne Kabule R/C nabyo bwe byakwatibwa. Joan Nakate omutuuze ku kyalo Luwonvu ebiyengeyenge byamuzze bwe yabadde attottola ennaku gy’alimu.\n“Ebigezo by’abaana bange basatu byakwatiddwa ng’ababiri babadde basomera ku Kabule C/U ate omulala abadde ku Township Academy.\nAbasomesa be nsuubira okuba nga be baavuddeko obuzibu tebalina kye bayinza kutuyamba wadde okutukendeereza ku fiizi. Abaana nasazeewo okubakyusiza amasomero kuba eky’okukola sirina era bazzeemu ebibiina.”\nYe Badru Mutebi ne muwala we Jalia Nagaddya eyatuulira ku Kabule C/U.\nYakukkulumidde ekitongole kya UNEB n’agamba nti kyandibadde kifuna enkola etanyigiriza bazadde kuba abaana naddala abawala baakubembekereze okugnda okusoma.\nResty Nakasejira maama wa Proscovia Namatovu eyali asomera mu St. Elvis n’atuulira ku centre ya Kabule R/C yagambye nti okuva ebigezo by’omwana we lwe baabikwata takyebaka kuba yeebuuza eky’okukola nga takiraba. Yagambye nti wakati mu bugubi agenda kumuzzaayo addemu P.7.\nAgnes Nakasula alina omwana eyakwatiddwa ebibuuzo yabuuzizza omugaso gw’abakuumi abasindikibwa UNEB gye babeera ng’abayizi bakoppa.\nPaulo Nyanzi, omumyuka wa ssentebe wa LC 1 e Kabule yagambye nti ekyatuuse mu kitundu kyabanyogozza kuba kizibu okubuuka amaka agawera asatu n’otasangamu muyizi akaaba olw’ebigezo bye obutakomawo.\nMasitulah Nambatya atwala ebyenjigiriza e Mityana yagambye balumirwa wamu n’abazadde n’agumya abazadde abaafuna obuzibu obutaggwaamu maanyi wabula bazzeemu abaana basome.\nABASOMESA BEGAANYE EKY’OKUKOPPA\nOmukulu w’essomero lya Township SS eyagaanye okwogera amannya ge yakkirizza nti kituufu ebibuuzo byakwatibwa nga mu kiseera kino balinze kuyitibwa UNEB mu butongole bennyonnyoleko.\nJoseph Kiwanuka akulira Kabule R/C awaatuulidde amasomero omusanvu yategeezezza nti aba UNEB baabawandiikidde ebbaluwa ng’ebayita okugenda n’abayizi abaatuula P.7 bennyonnyoleko.\nYegaanye eky’okubba ebigezo n’agamba kyandiba nga kiva ku nteekateeka ya UNEB ekyabulamu. “Essomero lya Kabule R/C lyenkulembera lirina centre eyeetongodde.\nLaba bwe batugatta ne Kabule C/U nabo abalina centre eyaabwe ne tukolera wamu ebibuuzo.\nBaakikola kukekkereza nsimbi za bakuumi kyokka ne muvaamu obuvuyo,” Kiwanuka bwe yagambye.\nYe omukulu w’essomero lya Kabule C/U yagaanye okubaako ky’ayogera ku kusazibwamu kw’ebibuuzo.\nAte Ritah Nansereko akulira Genesis Infant and Primary yagambye nti lino ssomo lyayize era agenda kulwana okulaba ng’ava mu kubereka essomero lye ku ssenta endala kuba baabalanze bw’emage. “Ffe tukozesa maanyi so si kukoppa.\nTusaasira abazadde abaasasulidde ebisale okumala omwaka kyokka ebigezo ne bitadda.\nEbizibu mu masomero g’omu Kabule bingi era abamu babimanyi. Mukama y’asinga okumanya,” Nansereko bwe yategeezezza.\nUNEB EYOGEDDE EKYAKWASIZZA EBIGEZO\nOmwogezi w’ekitongole kya UNEB Retisha Naigaga yayogedde ku nsonga ezivaamu okusazaamu ebigezo n’ategeeza nti; “Ensonga ezisazisaamu ebigezo tezitera kwawukana.\nEssomero eryenyigira mu kukoppa abalikulira bayitibwa ne balagibwa obujulizi oba ensonga ekwasizza oba esazisizzaamu ebigezo byabwe. Abakulira ssenta ezo gye baakwatira ebigezo baayitibwa ne baasomerwa lipooti ne kalonda yenna akwata ku bibuuzo byabwe.\nBuli atumwa okukuuma ebibuuzo ku senta awandiika lipooti era zitunuulirwa n’obwegendereza. Ebiri mu lipooti bwe bisangibwa nga birina akakwate ku bayizi bye baawandiise , tuwalirizibwa okusigaza ebibuuzo by’abayizi nga tukyabyekeneenya.\nOkukwatibwa kw’ebibuuzo tekutegeeza ku bisazaamu.\nEbibuuzo ebikwatibwa bisigala byekenneenyezebwa era bingi bikwatibwa oluvannyuma ne biteebwa. Naigaga bwe yatangaazizza.\nAbaagenze okukola ebya PLE e Mityana bazirise


Ebaluwa ya Muyanja okuva mu America – Bobi Wine mwagala, naye ebyafaayo bya Uganda Robert Kyagulanyi byasomesa bikyaamu « BugandaWatch\nHeadlines, Joe Muyanja, News, People\nbaganda, bobbie, buganda, ebyafaayo, history, kabaka, kyagulanyi, letter, mbogo, mengo, munnabyabufuzi, namayega, news, politician, robert, Uganda, wine, youth\nNsuubira nti muli bulungi, okusiziira ku Kojja Lubwama bye yangamba ku Friday. Naffe tuli balamu era weekend ewedde nagendako e Pittsburgh okukyalira mukwanogwo. Yantwaala mu clinic ye era nnungi nnyo. Gyenafunira n’empiso egema flu (oba ye lubyamira?) eyansookera. Mbu ejja kunyamba nnyo obutafuna flu mubi nnyo mu winter.\nKati kangende ku mulamwa gwewansaba okuwandiikako. Ebaluwa omuyimbi waffe Bobi Wine gyeyawandikiira “Abavubuka ba Uganda”.\nNamayega, mmanyi tombuusabuusa ku nsonga ya Bobi Wine okuba nga ye muyimbi ansigira bonna mu Buganda, okuva Kisaakye lweyaffa.\nNaye obutafanana nga ggwe, nze Bobi Wine, omubanda wa Kabaka, ne Robert Kyagulanyi munnabyabufuzi eyawandiikira abavubuka ebaluwa, mbalaba nga bantu ba njawulo nnyo. Ate oba munabyabufuzi Kyagulanyi mwetegefu okufa nga akuuma constitution ya Uganda ya Museveni. Ate nga constitution eyo y’ennyini bannamawanga mwebayita okukumiira Buganda mu buwambe, okujooga Kabaka, okunyaga ebintu bya Baganda eby’obusika awamu n’okutujolonga (to humiliate us). Werabidde nti omuyimbi Bobi Wine amaze myaka mingi nga yeyozaayoza okuba Omuganda era nga akubiriza abavubuka Abaganda okwagala Buganda ne Kabaka? Era y’ensonga lwaaki amanyibbwa nnyo nga Omubanda wa Kabaka. Tekikwewuunyisa okuba nti ebaluwa ya Robert Kyagulanyi erina emiko 6 n’ebigambo 3,000 naye teriimu bigambo “Buganda”, “Baganda” oba “Kabaka”, wadde omulundi ogumu?\nMwanyinaze, ebintu bibiri byenkusaba wetegereze ennyo ku baluwa ya Robert Kyagulanyi eri “Abavubuka ba Uganda”. Ekisooka, nze ndaba etangaaza nti munnabyabufuzi Kyagulanyi atambulira mu buwufu bwa bannabyabufuzi bangi Abaganda okuva mu 1960. Bakozesa ebigambo “Kabaka” ne “Buganda” ng’amadaala okutuuka ku lujjuliro lwa Uganda (palimenti oba cabinet) okugabanirwa Buganda n’ebyaayo. Ekigambo “Buganda” bakyerabira nebatandika okunoonya obuyinza n’obugagga obwa ssekinoomu mu Uganda.\nEky’okubiri kyendabye mu baluwa ya Robert Kyagulanyi by’eby’okulabirako ebingi nti munabyabufuzi ono ayinza okuba nga akiririza (romanticizing) mu byafaayo bya Uganda ebitaaliwo. Buli kyayogera kiyimiridde ku Bangereza ne gavumenti za Uganda byebazze basomesa mu masomero okuva mu 1962 (mu nkola ya propaganda), nga bagenderera okutta omwooyo gwa Buganda mu bavubuka. Okukulaga kyentegeeza n’okubuula kwa Sentamu, kankuweeyo eby’okulabirako bino 4.\n1. Exactly 55 years ago, the colonialists handed over this country to our grandparents (Emyaka 55 egiyise, abafuzi b’amatwaale bakwasa ba Jjajja ffe ensi eno)\nNamayega, funayo esaawa nga 1 oba 2 ogende mu Google onoonyereze ku “buganda independence january”. Ojja ku zuula bwino akakasa kyenawandiikako week eyayita nti, okuva nga 1 January 1961 Buganda yali nsi eyefuga. Era nga Abangereza bakozesa okutiisatiisa n’amagye, ab’enkwe mu Mengo awamu n’obukodyo obulala okukaka Ssekabaka Muteesa nakkiriza nti Buganda ekkirize okubeera mu Uganda ku nkola ya Federo .\n2. Infrastructure was in place, having been built by the British (Ebintu nga amalwaliro, yunivasite, namaanyalaze Abangereza bali babizimbye)\nAbangereza baleka bazimbye ebintu nga Makerere University, Mulago Hospital, power station e Njeru, railway, Luzira Prison, Entebbe airport, n’enguudo ennene mu Uganda. Naye byonna babizimba ku ttaka Buganda lyeyabawa kunkola eya liizi. Ebweru wa Buganda bazimbayo ebintu bitono – okusinga district administration, eddaliro limu oba abiri buli kitundu, nesomero eddene nga limu, police nebilara bwebityo.\nYo Buganda yali yezimbidde ebintu ebisinga ennyo ebya Uganda yonna okutwalira awamu obungi. Ebizimbe bya masaza n’amagombolola mu Buganda, Bulange n’embiri za Kabaka byonna Abaganda bebabyezimbira. Era n’amalwaliro amanene nga Entebbe Grade B, Bombo, Mityana, Masaka, Mubende, Kiboga, Nakasongola, namalala mangi gali ga Buganda government ate nga tegasasuza balwadde. Kyekimu ne police, amakomera, emyaalo ku nyanja, amasomero agatali ga diini, enguudo ezitafulima mu Buganda, n’ebilara bingi.\n3. Institutions of government functioned – the public service, the police force, public transport (Ebitongole bya government byali bikola)\nOmwaka 1962 gwatuuka nga ebitongole (institutions) bya Buganda bimaze emyaka nga 50 oba okusingawo nga bikola. Ebimu n’Abangereza babisangawo mu 1880s. Wabula ebitongole bya Uganda byo byaali tebikolerangako mu mikono gya baddugavu. Ate olw’okutya Buganda okwekutulako, Abangereza ne babireka mu mikono gya batali Baganda nga Obote. Ekiraga nti ebitongole bya Uganda byali binafu nnyo, Uganda yamala emyaka egitaweera 4 Milton Obote nasazaamu constitution olwo nakozesa amagye ga Uganda agaali gatakyagoberera mateeka, okunyaga ebintu bya Buganda. Nnyabo, okumanya Buganda ngagga, ne kakati bakyanyaga, nga bwewalaba mu MOU eya 2013.\n4. The Obote, Kiwanuka generation fought for Independence, the Museveni generation fought against instability rising out of bad politics (Obote ne Kiwanuka balwanirira obwetwaaze ate Museveni ne banne balwanirira okuleeta obutebenkevu)\nMwanyinaze, Obote bwaaba yali alwanirira Uganda kwefuga, lwaki ate wayitawo emyaka esatu n’ekitundu ggyoka najjawo constitution? Ye Obote ne Kiwanuka abali bakiririza mu bantu okwefuga ate lwaki bawakanya nnyo eky’ensi Buganda, eyali ebaddewo emyaka egisukka 700 okulekebwa yefuge? Museveni ye takiriziganya na Sentamu akimuteekako nti yalwanirira obutebenkevu mu ggwanga. Anti ye (Museveni) yalabula dda abo abamwesibako nti yalwanirira Uganda, bamujjeko akajanja kubanga ye buli kyakola aba yelwanirira yekka na famile ye.\nNga maliriza mwanyinaze, kansubire nti ebirowoozo byange ne bwooba nga tobisanyukidde, obisomye n’obwegendereza era obitegedde. Jjukira nti ggwe wansaba mpandiike ku mulamwa guno ate ng’omanyi nti nze ekitiiyo sisobola kukiyita “kijiiko kinene”.\nTofaayo Bobi Wine y’akyali omuyimbi wange namba emu mu Buganda. Naye nina obuzibu n’ebyafaayo bya Uganda byagezaako okusomesa abaana Abaganda ate nga tebibangawo. Kiba kya nnaku ssenga Kyagulanyi teyasomesebwa bulungi byafaayo bya Uganda ne Buganda era nga yawandiise mu butamanya. Naye ate kifuuka eky’obulabe eri Abaganda ne Kyagulanyi bwaaba nga amanyi amazima ate nadda mukutambuza propaganda w’abalwanyisa Buganda.\nBanadabire nnyo nnyabo, okutuusa lwe tunaddamu.\nSsebo Mwami Muyanja webale nyo okusomesa.\nNaye byona wetegereze oja kulaba nga Mengo yeyetamya Abaganda nga Bobi nebanoonya emikisa mu Uganda wade nga nakyo kifulukwa. Abasaja abaliyo kati mizimu gya Kaggwa, Kisingiri ne Mugwanya. Banyaze Obuganda okuva lwebatta Mwanga mu 1900.


Bukedde Online - KCCA ereese ebyuma okutereeza ekibuga\nGw''eyeewasiza amutabukidde n''amufuumula mu gye yezimbira !\nOwa Poliisi eyatwalidde amateeka mu ngalo ...\nKCCA ereese ebyuma eby’omulembe ebigenda okuketta n’okukwata abazimba mu bibangirizi by’enguudo, ku ttaka ly’emyala ne mu bifo ebyalekebwawo Gavumenti okusimbamu ebimuli n’omuddo okulabisa obulungi ekibuga. Ebyuma bino era bijja kulondoolanga ebinnya ebiri mu nguudo biddaabirizibwe.\nBya HANNINGTON NKALU BO\nKCCA ereese ebyuma eby’omulembe ebigenda okuketta n’okukwata abazimba mu bibangirizi by’enguudo, ku ttaka ly’emyala ne mu bifo ebyalekebwawo Gavumenti okusimbamu ebimuli n’omuddo okulabisa obulungi ekibuga.\nEbyuma bino era bijja kulondoolanga ebinnya ebiri mu nguudo biddaabirizibwe.\nMu ntegeka eno era emalirizza okukuba maapu ya Kampala empya egenda okuyamba abazimba n’abakolera emirimu mu\nKampala okumanya enguudo ne kalonda w’ebintu naddala ebifo ebiri mu kibuga.\nDayirekita w’enguudo, Andrew Kitaka ye yatongozza ebyuma bino n’agamba nti byonna bibamazeeko ssente ezisoba mu bukadde 500 nga kuliko n’omusolo.\nYategeezezza nti entegeka yonna erimu okukozesa ebyuma, okupangisa ennyonyi, okunoonyereza n’okuzuula enguudo empya n’eziwomoggose ssaako okussa ebintu byonna mu kompyuta nga buli muntu w’abeera abifuna ng’egenda kubamalako obuwumbi mwenda.\nYagambye nti ebyuma bye bafunye babisiba ku mmotoka n’etambula ng’ekuba ebifaananyi n’okupima ettaka n’okuzuula ebibeerako.\nKitaka yagambye nti KCCA ekolaganye ne kkampuni z’abakugu ssatu okuli eya FUGRO okuva e Bungereza, Euro Photos ne Transport Research Laboratory okutuukiriza buli kye baagala.\nKitaka y ategeezezza nti ebyuma bigenda kubayamba okulondoola enguudo zonna mu Kampala n’okumanya mmotoka ezitambulirako.\nYagambye nti mu bye baakazuula nga beeyambisa amagezi ag’ekikugu, maapu ya Kampala eyongedde ku bungi bw’enguudo n’obuwanvu bwazo.\nEbyuma bye bafunye mulimu kkamera, kompyuta, leediyo bye basiba ku mmotoka n’etambula ng’abakugu bwe babikozesa.\nKitaka yasabye Bannakampala nti bwe balaba ebyuma bino nga bikola emirimu egy’enjawulo omuli okupima enguudo, ettaka n’okukozesa kkamera tebatya kuba y’enkola empya ereeteddwa.\nOmu ku bakugu okuva e Bungereza,\nWill Throssel yagambye abakozesa ebyuma bino nti singa bikozesebwa bulungi, KCCA tegenda kuddamu kukaluubirizibwa okunoonya n’okulondoola ebinnya mu nguudo n’abazimba mu bibangirizi by’enguudo\nOkuwuga kunnyambye okukuuma omubiri\nOkugula bino ebitanda weetaaga lyato\nOmusajja bw'andaga laavu nga kiwedde\nOkwekolako tekitegeeza kweyerusa: Bwe weekolako tokaddiwa\nEngoye okuli ffeesi z'abantu zinkolera ennaku zino


Bukedde Online - FUFA ekalize abazannyi ba Mbale Heroes\nFUFA ekalize abazannyi ba Mbale Heroes\nAb'emmotoka beebugira mpaka z'e Kenya\nEyaddidde Mourinho mu bigere atandise na m...\nAKAKIIKO akakwasisa empisa mu ‘FUFA’ ekibiina ekifuga omupiira mu ggwanga, katanzizza ttiimu ya Mbale Heroes mu Big League emitwalo 50 n’abasambi baabwe babiri okusubwa emipiira gya sizoni ebiri nga tebazannya.\nLeero(Lwakuna) mu Big League\nMabale Heroes - Blacks Power, Mbale\nTerrazzo and Tiles - Kigezi Home Boys\nArua Hill - Gadafi, Arua\nCalvary - Paidha B.A, Arua\nLuwero United - Tooro Utd, Kasana\nProline - Ndejje University, Lugogo\nNyamityobora - Water, Kakyeka.\nKino kiddiridde abasambi ba Mbale Heroes abaakaligiddwa okuli; Brian Olega ne Joel Ayella okuwakula olutalo ku ddifiri Richard Kimbowa eyali mu mitambo gy'omupiira nga Arua Hills FC ekola amaliri (1-1) ne Mbale Heroes ku kisaawe kya Mbale Municipal Stadium (April 15, 2021).\nMu mupiira guno Mbale Heroes yakulembera(1-0) okumala eddakiika 72 wabula mu y'e 73, Arua Hill yafuna ggoolo ey'ekyenkanyi eyavaako olutalo ng'abannyi ba Mbale bawakanya ‘Free kick' ddifiri gye yagaba n'evaamu ggoolo mu ddakiika ey'e 73 ekyawaliriza n'abawagizi okuyingira ekisaawe.\nOmuzannyo gwamala eddakiika 8 nga guyimiridde ekyawaliriza Poliisi okubyetabamu okukakkanya embeera omupiira ne guddamu okuzannyibwa.\nDeo Mutabazi akulira akakiiko akakwasisa empisa mu ‘FUFA' agamba nti okusinziira ku ebbaluwa ya ddifiri, n'obutambi obwakwatibwa, abazannyi Brian Olega, Joel Ayella ne Jamaldine Karenzi be baatandika olutalo, ekiwaliriza abawagizi okwesogga ekisaawe n'okwagala okukuba abakungu ba Arua Hill.\n"Bano tubakalize emipiira ebiri nga tebasamba, ttiimu ya Mbale Heroes yaakutanzibwa emitwalo 50, ekirala baddifiri b'agaanibwa okuyingira akasenge gye bambalira era baakyusiza bweru ekitali kikolwa kirungi," Mutabazi bwe yawadiise.\nChris Omonyi akulira emirimu mu ttiimu ya Mbale Heroes awakanyizza okusalawo kwa ‘FUFA' kuba tewali katambi kalaga nti abasambi baabwe baalwanye oba okubaako gwe batusaako ekisago.\n"Ddifiri yalimbye, ekibonerezo ky'abadde tekisaanira, obutakkaanya ku kisaawe bubeerawo. Naye tetufuddeyo ekibonerezo kijja kuggwaako naye ‘FUFA' eyogereko ne baddifiri baabwe kuba omutindo gwabwe gwa kiboggwe," Omonyi bwe yategeezezza.\nBrian Olega ne Joel Ayella baakusubwa omupiira gwa leero nga Mbale Heroes ezannya Blacks Power n'ogwa Kataka ku Ssande.\nNdejje University epondoose ku musango gwe yawaaba mu FUFA\nAbadde Kapiteeni wa UCU mu liigi ya yunivasite yeegasse ku Kyetume FC


AUDIO! Ssemaka akubye mukyala we emiggo lwa bwenzi, akambuwaddeAUDIO! Ssemaka akubye mukyala we emiggo lwa bwenzi, akambuwadde\nAUDIO! Ssemaka akubye mukyala we emiggo lwa vuvuzera kugisaanga nga bagitankudde, egudde olubege ng’efunye n’entunuunsi\nMukyala wa Katabazi akiguddeko, akubiddwa emiggo!\nOmusajja Katabazi Jeol atabukidde mukyala we ategerekeseeko erya Lydia era kabuze kata okumutta, bw’akitegedde nti mukyala we, kirabika alina abasajja, abataganjula ssemakateeka we mu kiseera nga taliwo agenze ku mirimu.\nKatabazi agamba nti yabadde safaari kyokka yagenze okudda nga yesuunga okutabaala ebyalo bya mukyala we.\nWabula kiro, yageenze okutambuza emikono nga ‘Mita Bokisi’ eraga nti baagikuttemu nga ne woyiro akyatonnya.\nKatabazi yatabukidde kabiite we Lydia era ku makya ga leero, bakedde kulwanagana.\nWadde abatuuze basobodde okubataasa, omukyala adduse olw’okutaasa obulamu ate omusajja Katabazi asobodde okuwayamu naffe era agambye nti akooye abasajja okudda ku mukyala we mu kiseera nga taliwo agenze ku mirimu.\nAsuubiza okusuula enkessi okuzuula abasajja abalemeddeko okutabangula amakaage n’okukyusa ebirowoozo bya mukyala we.\nEddoboozi lya Katabazi\nAte waliwo abatuuze mu bitundu bye Kawempe abali mu maziga era bawanjagidde omukulembeze w’eggwanga lino Yoweri Kaguta Museveni, okuyingira mu nsonga zaabwe, okuyambako okuyimbula abantu baabwe, abaakwatibwa.\nAbatuuze bano mu zzooni ya Lule, Kiyindi, Kalerwe ne Bishop Mukwaya I bagamba nti bannakibiina ki NRM era abantu baabwe bakwatibwa, akawungeezi k’olunnaku olwa ssande nga 9, May, 2021 nga baali bayitiddwa okwetaba mu lukiiko olugendereddwamu okulwanyisa obwavu olwa Youth Wealth Creation nga basuubiziddwa n’okufuna ku ssente okwebezaawo.\nWabula bagamba nti baakwattibwa ku bigambibwa nti baali bagezaako okwenyigira mu kutabangula okulayira kwa Pulezidenti Yoweri Museveni sabiiti ewedde ku lunnaku Olwokusatu era batwalibwa amaggye.\nWakati mu kulukusa amaziga, aba famire bagamba nti batambudde ku Poliisi ezenjawulo kyokka balemeddwa okuzuula abantu baabwe, kwe kusaba Pulezidenti Museveni okuyingira mu nsonga zaabwe oba abakwate okutwalibwa mu kkooti, okusobola okutegeera ensonga lwaki bakwatibwa.\nWabula amyuka omwogezi wa Poliisi mu Kampala n’emirirwano Luke Owoyesigyire agamba nti ebitongole ebikuuma ddembe byakwata abantu ab’enjawulo era bangi bagibwa ku Whispers Club e Kanyanya.\nOwoyesigyire agambye nti okubasunsula kukyagenda mu maaso era bonna abanazuulibwa nga tebalina misango, bagenda kubayimbula okuddayo mu famire zaabwe.\nAsabye aba famire okusigala nga bakakamu ku bantu baabwe abaakwattibwa.\nEbirala ebifa mu ggwanga – https://www.facebook.com/GalaxyFm1002/videos/509697870384617


Beewaayo Kyeyagalire—Bannyinaffe Abali Obwannamunigina\nBISOME MU Afrikaans Albanian Amharic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nABAMU ku Bajulirwa ba Yakuwa abaweerereza mu nsi awali obwetaavu bw’ababuulizi obusingako, bakazi abali obwannamunigina. Abamu ku bo babadde baweereza mu nsi endala okumala emyaka mingi. Kiki ekyabayamba okusalawo okugenda okuweereza mu nsi endala? Biki bye bayize nga baweereza mu nsi endala? Mikisa ki gye bafunye? Twayogerako n’abamu ku bannyinaffe abo. Bw’oba mwannyinaffe ali obwannamunigina era ng’oyagala okufuna essanyu mu kuweereza Yakuwa, tuli bakakafu nti ojja kuganyulwa nnyo mu ebyo bannyinaffe abo bye baayogera. Mu butuufu, abantu ba Katonda bonna basobola okuganyulwa mu kyokulabirako ekirungi bannyinaffe abo kye bataddewo.\nOKWAŊŊANGA EBYALI BIBEERALIIKIRIZA\nOlowooza osobola okuweereza nga payoniya mu nsi endala, kyokka ng’oli bwannamunigina? Anita, kati ali mu myaka 70, mu kusooka yali abuusabuusa obanga ekyo yali asobola okukikola. Yakulira mu Bungereza era yatandika okuweereza nga payoniya nga wa myaka 18. Agamba nti: “Nnali njagala nnyo okuyigiriza abantu ebikwata ku Yakuwa, naye nnali sikirowoozangako nti nsobola okugenda okuweerereza mu nsi endala. Nnali sirina lulimi lulala lwe mmanyi, era nnali sisuubira nti nsobola okuyigayo olulimi olulala. N’olwekyo, bwe nnayitibwa okugenda mu Ssomero lya Gireyaadi, kyanneewuunyisa nnyo. Nnali sisuubira nti omuntu nga nze nnali nsobola okuyitibwa okugenda mu Gireyaadi. Naye nnagamba nti, ‘Yakuwa bw’aba alaba nga nsobola okuweerereza mu nsi endala, nja kugezaako.’ Kati wayise emyaka egisukka mu 50 nga Anita aweereza ng’omuminsani mu Japan.” Agamba nti: “Emirundi egimu ntera okukubiriza baganda bange abakyali abato okugenda okuweereza nga bapayoniya mu nsi endala, era bangi ku bo bwe batyo bwe bakoze.”\nBangi ku bannyinaffe abaweerezzaako mu nsi endala mu kusooka baali batya okugenda okuweerereza mu nsi endala. Naye baasobola batya okuggwaamu okutya?\nMwannyinaffe Maureen, kati ali mu myaka 60 agamba nti: “Okuviira ddala mu buto, nnali njagala okukozesa obulamu bwange okuyamba abalala.” Maureen bwe yaweza emyaka 20, yagenda e Quebec, mu Canada, awaali obwetaavu bwa bapayoniya. Agamba nti: “Oluvannyuma, nnayitibwa okugenda mu Ssomero lya Gireyaadi, naye nnali ntya okulekawo mikwano gyange okugenda okuweerereza mu nsi endala. Era nnali ntya okulekawo maama wange, mu kiseera ekyo eyali alabirira taata nga mulwadde. Emirundi mingi nnasabanga Yakuwa ekiro ne mmutegeeza ku bintu ebyo ebyali binneeraliikiriza. Bwe nnategeezaako bazadde bange nti nnali mpitiddwa mu Gireyaadi, baŋŋamba nti ŋŋende. Ate era nnalaba engeri ab’oluganda mu kibiina gye baali bafuba okuyamba bazadde bange. Okufumiitiriza ku ngeri Yakuwa gye yali ayambamu bazadde bange kyandeetera okuba omukakafu nti nange yandindabiridde. Bwe kityo, nnali mwetegefu okugenda okuweereza mu nsi endala!” Maureen yatandika okuweereza ng’omuminsani mu West Africa mu 1979, era yamalayo emyaka egisukka mu 30. Kati Maureen aweereza nga payoniya ow’enjawulo mu Canada, ate nga mu kiseera kye kimu alabirira maama we. Bw’alowooza ku myaka gye yamala ng’aweerereza mu nsi endala, Maureen agamba nti: “Yakuwa yampanga bye nneetaaga mu kiseera we nnalinga mbyetaagira.”\nWendy, kati ali mu myaka 60 yatandika okuweereza nga payoniya mu Australia ng’akyali muvubuka. Agamba nti: “Nnali ntya nnyo okwogera n’abantu be simanyi. Naye okuweereza nga payoniya kyannyamba okuyiga okwogera n’abantu ab’enjawulo awatali kutya. Ekiseera bwe kyagenda kiyitawo, nnalekera awo okutya abantu. Okuweereza nga payoniya kyannyamba okwesiga ennyo Yakuwa, ne mba nga sikyatya kugenda kuweereza mu nsi ndala. Muganda wange omu eyali yaweerezaako ng’omuminsani mu Japan okumala emyaka egisukka mu 30, yansaba ŋŋendeko naye okubuulira mu Japan okumala emyezi esatu. Okukolerako awamu naye kyandeetera okwagala ennyo okugenda okuweereza mu nsi endala.” Mu myaka gya 1980, Wendy yagenda okuweerereza mu Vanuatu, ekizinga ekisangibwa mayiro 1,100 ebugwanjuba bwa Australia.\nWendy akyali mu Vanuatu, era kati aweerereza ku ofiisi awavvuunulirwa ebitabo byaffe. Agamba nti: “Kindeetedde essanyu lingi okulaba ng’ebibiina n’ebibinja bingi bitandikibwawo mu bitundu ebyesudde. Ngitwala nga nkizo ya maanyi okuba nti Yakuwa ansobozesezza okuyambako mu kubunyisa amawulire amalungi ku bizinga.”\nKumiko (mu makkati)\nKumiko, kati ali mu myaka 60, yali aweereza nga payoniya mu Japan. Mukwano gwe, naye eyali aweereza nga payoniya, yamugamba bagende baweerereze mu Nepal. Kumiko agamba nti: “Mukwano gwange oyo yaŋŋamba enfunda n’enfunda tugende, naye nga sikkiriza. Nnali saagala kuyiga lulimi lulala era nga nneebuuza engeri gye nnandisobodde okutuukana n’embeera y’omu nsi endala. Era nneebuuzanga engeri gye nnandisobodde okweyimirizaawo nga mpeerereza mu nsi endala. Mu kiseera ekyo, nnagwa ku kabenje ne bampa ekitanda mu ddwaliro. Nga ndi eyo, muli nneebuuza: ‘Watya singa nfuna obulwadde obw’amaanyi ne nfiirwa enkizo ey’okuweererezaako mu nsi endala? Lwaki sigenda ne mpeererezaako mu nsi endala okumala waakiri omwaka gumu?’ Nnasaba Yakuwa annyambe okukolera ku ekyo kye nnali nsazeewo.” Bwe yava mu ddwaliro, Kumiko yagenda n’akyalako mu Nepal, era oluvannyuma n’agenda ne munne okuweerereza eyo.\nBw’alowooza ku myaka egikunnukkiriza mu kkumi gy’amaze ng’aweerereza mu Nepal, Kumiko agamba nti: “Okutya kwonna kwe nnalina kwavaawo. Ndi musanyufu nnyo okuba nti nnasalawo okugenda okuweereza awali obwetaavu bw’ababuulizi obusingako. Emirundi mingi, bwe tugenda mu maka g’abantu okubuulira, abantu nga bataano oba mukaaga bakuŋŋaana okutuwuliriza. Oluusi n’abaana abato bansaba mbawe tulakiti ezinnyonnyola Bayibuli. Kindeetedde essanyu lingi okubuulira mu kitundu kino omuli abantu abangi ennyo abaagala okuwulira obubaka bwaffe.”\nKya lwatu nti bannyinaffe abo bonna baayolekagana n’okusoomooza okutali kumu. Naye baasobola batya okukwaŋŋanga?\nDiane, eyava mu Canada agamba nti: “Mu kusooka tekyannyanguyira kubeera wala n’ab’eŋŋanda zange.” Kati Diane ali mu myaka 60 era amaze emyaka 20 ng’aweereza ng’omuminsani mu Ivory Coast (kati eyitibwa Côte d’Ivoire). Agamba nti: “Nnasaba Yakuwa annyambe okwagala abantu b’omu nsi gye nnali ŋŋenda okusindikibwa. Omu ku basomesa baffe mu Gireyaadi ayitibwa Jack Redford, yatugamba nti mu kusooka embeera mu bitundu gye twali tugenda okusindikibwa ziyinza obutatubeerera nnyangu, naddala nga tufunye ebizibu by’eby’enfuna. Naye yatugamba nti: ‘Temutunuulira bizibu ebyo. Mu kifo ky’ekyo, mutunuulire abantu. Mwetegereze engeri gye bakwatibwako nga bayize amazima.’ Ekyo kyennyini kye nnakola, era nnafuna emikisa mingi! Abantu be nnabuuliranga baasanyukanga nnyo okuwulira amawulire ag’Obwakabaka!” Kiki ekirala ekyayamba Diane okutuukana n’embeera y’omu nsi endala? Agamba nti: “Nnafangayo nnyo ku bayizi bange aba Bayibuli era kyansanyusa nnyo okulaba enkyukakyuka ze baakola okufuuka abaweereza ba Yakuwa abeesigwa. Nnayagala nnyo obuweereza bwange. Nnafuna bamaama, bataata, baganda bange, ne bannyinaze ab’eby’omwoyo, nga Yesu bwe yasuubiza.”—Mak. 10:29, 30.\nAnne, kati ali mu myaka 40, aweerereza mu nsi emu ey’omu Asiya omulimu gwaffe gye guziyizibwa. Agamba nti: “Mu myaka gye mmaze nga mpeereza mu bitundu ebitali bimu, mbaddeko ne baganda bange abalina engeri ez’enjawulo ku zange. Oluusi ekyo kyatuviirangako okufuna obutategeeragana. Ekyo bwe kyabangawo, nnafubanga okutegeera obuwangwa bwabwe n’ensonga lwaki baali beeyisa nga bwe baali beeyisa. Nnafuba okwongera okubaagala n’obutaba mukakanyavu. Ekyo kyannyamba okufuna emikwano mingi egya nnamaddala era kinnyambye okweyongera okuweereza Yakuwa nga ndi mu nsi endala.”\nMu 1993, Ute, enzaalwa ya Bugirimaani, kati ali mu myaka 50, yasindikibwa okuweereza ng’omuminsani mu Madagascar. Agamba nti: “Tekyannyanguyira kuyiga lulimi olwogerwa mu nsi eyo n’okumanyiira embeera y’obudde. Mu butuufu, mu kusooka nnalwalanga nnyo, naye bakkiriza bannange bannyambanga nnyo. Bakkiriza bannange n’abayizi bange aba Bayibuli bannyamba okuyiga olulimi olwogerwa mu nsi eyo. Muganda wange bwe twali tuweerereza awamu ng’abaminsani yanzijanjabanga buli lwe nnalwalanga. Naye okusingira ddala, Yakuwa yannyamba. Nnamusabanga ne mmubuulira ebyanneeraliikirizanga. Nnamulindiriranga okutuusa lwe yaddangamu essaala zange. Yakuwa yannyamba okwaŋŋanga ebizibu byonna bye nnayolekagana nabyo.” Kati Ute amaze emyaka 23 ng’aweereza mu Madagascar.\nBAFUNA EMIKISA MINGI\nBannyinaffe abaweerereza mu nsi endala bafuna emikisa mingi. Egimu ku gyo gye giruwa?\nHeidi, enzaalwa ya Bugirimaani, kati ali mu myaka 70, abadde aweereza ng’omuminsani mu Ivory Coast (kati eyitibwa Côte d’Ivoire) okuva mu 1968. Agamba nti: “Ekimu ku bintu ebisinze okundeetera essanyu kwe kulaba ng’abaana bange ab’eby’omwoyo ‘beeyongera okutambulira mu mazima.’ Abamu ku abo be nnayigiriza Bayibuli bapayoniya ate abalala baweereza ng’abakadde mu kibiina. Abamu ku bo bampita maama ate abalala jjajja. Ow’oluganda omu gwe nnayigiriza Bayibuli antwala nga maama we, mukyala we antwala nga nnyazaala we, ate abaana baabwe bantwala nga jjajjaabwe.”—3 Yok. 4.\nKaren (mu makkati)\nKaren, enzaalwa ya Canada, kati ali mu myaka 70, yamala emyaka egisukka mu 20 ng’aweerereza mu West Africa. Agamba nti: “Okuweereza ng’omuminsani kyannyamba okwongera okwoleka okwagala, obugumiikiriza, n’omwoyo gw’okwefiiriza. Ate era okukolerako awamu ne bakkiriza bannange okuva mu mawanga ag’enjawulo kyannyamba okuba n’endowooza ennuŋŋamu ku bantu ab’enjawulo. Nnakiraba nti waliwo engeri nnyingi ey’okukolamu ebintu. Mu butuufu, nfunye emikwano mingi mu nsi ezitali zimu! Wadde ng’embeera z’obulamu bwaffe zaakyuka, tukyali ba mikwano.”\nMargaret, enzaalwa ya Bungereza, kati ali mu myaka 70, yaweerezaako ng’omuminsani mu Laos. Agamba nti: “Okuweereza mu nsi endala kyannyamba okulaba engeri Yakuwa gy’aleetamu abantu ab’amawanga ag’enjawulo mu kibiina kye. Ekyo kyeyongera okunyweza okukkiriza kwange. Era kindeetedde okuba omukakafu nti Yakuwa akulembera ekibiina kye era nti ekigendererwa kye kijja kutuukirira.”\nTewali kubuusabuusa nti bannyinaffe abali obwannamunigina abaweerereza mu nsi endala awali obwetaavu bw’ababuulizi obusingako bataddewo ekyokulabirako ekirungi. Mu butuufu, basiimibwa nnyo. (Balam. 11:40) Buli lukya, omuwendo gwa bannyinaffe ng’abo gweyongera. (Zab. 68:11) Naawe waliwo enkyukakyuka z’osobola okukola okukoppa bannyinaffe abo? Bw’onoozikola, ojja ‘kulegako olabe nti Yakuwa mulungi.’—Zab. 34:8.\nEngeri gy’Oyinza Okweteekateeka Okuweereza mu Nsi Endala\n“Kyalako mu nsi awali obwetaavu bw’ababuulizi obusingako olabe engeri ebintu gye bitambulamu. Ekyo bw’oba nga mu kiseera kino tosobola kukikola, gezaako okukola omukwano ku babuulizi abaava mu nsi endala abali mu nsi yo. Yiga olulimi lwabwe era manya obuwangwa bwabwe. N’ekisinga byonna, weesige Yakuwa. Waliwo ebintu bingi bye nnali ndowooza nti sisobola kubikola naye Yakuwa n’annyamba okubikola.”—Karen\nMargaret, awo nga mu 1968\n“Yogerako n’abaminsani oba bapayoniya abalina obumanyirivu. Lowooza ku ebyo ebizingirwamu. Saba Yakuwa akuwe obulagirizi. Era kijjukire nti obulagirizi obutuweebwa obukwata ku ngeri y’okukolamu omulimu gw’okubuulira bakkiriza banno bwe bakolerako mu nsi yonna. Ba mukakafu nti okuweerereza mu nsi awali obwetaavu bw’ababuulizi obusingako kivaamu emikisa mingi.”—Margaret


Namwandu wa Kitayimbwa alaajanidde abazira...\nObwo bwe bulamu Rema bw'ayagala era aludde nga yeemulugunya nti ekirimulemya Eddie Kenzo tamuwa budde bumala kukola laavu, tebagendako awutu ate Kenzo eby'okwanjula Rema n'okumukuba embaga abadde alaga nga si by'aliko.\nYe Ssebunya bwe yamaze okusiimagana ne Rema yamukakasizza okumwanjula amukube n'embaga.\nRema ludde ng'akiddihhana nti bwe ziba ssente asobola okuzeekolera, bwe ziba ngoye asobola okuzeegulira, ennyumba nazo asobola okuzizimba.\nKy'ayagala ku musajja kumuwa mukwano omujjuvu, kumwanjula n'okumukuba embaga.\nSsentebe w'abagagga abeegattira mu kiibiina kya Kwagalana, Godfrey Kirumira atera okulabibwa ne Ssebunya. Era Kirumira yategeezezza Bukedde nti Ssebunya mutabani we ddala.\n"Oyo mutabani wange Dokita w'e Mulago. Yakuguka mu byakujjanjaba bakyala. Kitaawe ye mugenzi Ahmed Kibirige eyali ssente w'abasuubuzi Bannayuganda e Dubai, kyokka yafa emyaka munaana egiyise," Kirumira bwe yayogedde ku Ssebunya.\nN'agamba: Ssebunya tumwenyumiririzaamu kubanga Dokita.\nAlina bizinensi ye mu Kampala- asuubula n'okutunda ebintu ebikozesebwa abasawo oba mu malwaliro. Bizinensi ya Ssebunya eri ku Johnson Street.\nWaliwo ebifaananyi ebyaweerezeddwa Bukedde ebiraga Ssebunya ng'alya obulamu n'abagagga okuli Kirumira ne Hajji Hamis Kiggundu eyakazibwako Ham nga bali ku lyato.\nKirumira yategeezezza nti eryato kw'alabikira ne Ssebunya lyamutonerwa Ham ng'ekirabo era bonsatule ne baligenderako ku nnyanja.\nAte Kenzo naye amutwala nga mutabani we kubanga Kirumira abadde omu ku bamuleze ng'amussaamu ssente okutumbula ekitone kye eky'okuyimba.\nSsebunya yasaba Rema okwekubya naye ebifaananyi ng'omuwagizi we. Bwe waayitawo akaseera, Ssebunya n'anoonya ennamba y'essimu ya Rema n'amuweereza ebifaananyi bye beekubya ku UMA.\nBwe yamala okuweereza ebifaananyi n'atandika okuweererezaako mesegi ku ssimu kyokka nga Rema tayanukula.\nRema mu kiseera kino yali mu bizibu ne bba Kenzo. Bwatyo n'atandika okunoonyereza ku Ssebunya.\nWano mikwano gya Rema kwe kumuwa amagezi anyweze Ssebunya kubanga ye musajja ow'ekirooto kye era Katonda yali yamumulaga dda kye yava ayimba oluyimba lwa "Dokita" mu 2014 wadde nga Rema yali tannamanya nti alifumbirwa Dokita.\nMu kiseera kino, Ssebunya we yafunira obuzibu ne mukazi we eyasooka Betty eyali omukozi we n'amusiramula era ne babawoowa mu April 2017.\nMikwano gya Betty bagamba nti Betty yakebera essimu ya bba n'asangako mesegi emptirivu bba ze yasindikiranga Rema.\nKyokka yasooka butabifaako kubanga ku ssimu tekwaliko mesegi za Rema ng'ayanukula.\nKigambibwa nti Rema bwe yakkiriza okusisinkana Ssebunya olwo Rema n'amuteerawo obukwakkulizo bw'aba nga ddala ayagala babeere bombi.


Bukedde Online - Ab'e Kamuli bakaaba lwa mbeera y'akatale ne ppaaka\nOkukanika kumponyezza okukemebwa abasajja...\nObuwempe bw’oku mmeeza mwe nzudde ekyama...\nAdded 16th September 2019\nAbasuubuzi mu katale k'e Kamuli\nWakati mu munisipaali okukula, abasuubuzi naddala ab’omu katale k'e Kamuli balina ebizibu ebibaluma nga bitandikira ku kasasiro okwetuuma, entalo z’okulwanira ebifo n’akatale okugyamawala.\nSsentebe w’ekibiina kya Kamuli Central Market Vendors Association (KAMVA), Muhammad Woira, agamba nti olutalo olukyababobbya emitwe be bakulembeze ba munisipaali n’aba Northern Division okulemwa okufuga abasuubuzi ab’amatooke.\nWoira yagambye nti, ab’amatooke beetemamu ebiwayi bibiri, okuli eky’abatunda jumula n’aba lejjalejja abagula enkota, ebiwagu n’emyera.\nAba jjumula baagaana okutikkulira mu katale, batikkulira bweru ekimenya amateeka.\nBwe bamala okuguza ab’omunda, ate basigala ku kkubo ne mu kibangirizi kya ppaaka ne batandika okutunda enkota ku ssente entono, ekiremesa ab’omunda okufuna abaguzi.\nOmukyala atunda ensawo ku buduuka obwetoolodde ppaaka\nTebakomaawo bagasala n’ebiwagu ne balenga n’emyera, abali munda ne batubira n’emmaali kyokka ne bwe babaloopa mu bakulembeze babeeranga abatawulidde.\nAbasuubuzi baagala bonna babeere munda, era okusirika kw’abakulembeze kye bava bakibasibako nti, babalyamu enguzi oba si ekyo, bizinensi ezo zaabwe.\nSimon Iridho, omusuubuzi agamba nti ebyokwerinda binafu mu katale kuba temuli bitaala era bwe buziba buli omu yeemulisiza emmaali ye, era waliwo lwe bakeera nga byabbiddwa.\nAnnet Ssonso, ow’edduuka ng’atunda mmere enkalu agamba nti, ebikuubo eby’oludda olw’e Buvanjuba olw’akatale lufu, biringa kiguudo kya ttaka olwa munisipaali okulemwa okussaamu sseminti.\n“Sipiika Kadaga yatuwa obukadde 10 obwakubisa sseminti ku ludda lw’ebugwanjuba. Luno oludda munisipaali ye yasuubiza okulukola naye okuva mu 2014 beebuzaabuza,” Ssonso bwe yagambye.\nWoira agamba nti, ekizibu ekirala be batembeeyi abalumba akatale nga babagalidde ebintu ebya ddondolo, ne bamala ku basuubuzi emirembe, kyokka ne bwe babaloopera abakungu ba munisipaali, batunula kyamuli.\nBaddereeva bakaaba ebibiina mu ppaaka\nMu ppaaka ya takisi ne bbaasi, baddereeva beekokkola munisipaali okulemwa okukola ppaaka ejjudde ebinnya, era enkuba bw’etonnya amazzi galegamamu ne ganjaala wonna, ppaaka n’ebeera ng’oluguudo olw’ekyalo.\nAbasaabaze nga basobeddwa mu ppaaka e Kamuli\nFred Swaaga, avuga takisi z’e Irundu - Kamuli agamba nti, endabika ya ppaaka tennaba kuwooma kuba ebizimbe by’obuduuka ebyamenyebwa ne batandika okuzimba kalina ekibuga kirabike bulungi, kwesibye.\n“Gugenda kuwera mwaka kalina zikyagaanye okuggwa. Ppaaka erabika bubi, wano bibaati guno musenyu, gano mayinja gali matoffaali,” Swaaga bwe yagambye, n’agattako nti paakingi yafunda, kati batetenkanya butetenkanya.\nBaddereeva era balina ekizibu eky’obukuubagano obw’obukulembeze, nga waliwo ekiwayi ekyali kirwanyisa ssentebe Abed Muwanika, era okufuna ku buweerero, bamala kumuggyako ne balonda Moses Luwangula.\nGye buvuddeko, baddereeva beetaba mu keediimo mwe beemulugunyiza enkola eya ddereeva okwesasulira ssente z’ekibaluwa ekiba kibakubiddwa abaserikale b’ebidduka.\nSipiika Rebecca Kadaga,\nMama eyalese omwana mu nju ekiro asanze bamusaddaase


Buganda bwe Bwakabaka bw'Abaganda mu Uganda.\nBuganda erina ebyafaayo bingi ebiviira ddala eyo mu mirembe egy'edda ennyo. Ssekabaka eyasooka Kato Kintu ye yagireetera okwegatta awamu eyo mu kyasa eky'ekkumi n'ebina, era nga ye yatandikawo ennono y'Abaganda bazzukulu ba Kintu. Buganda yagenda yeeyongera amaanyi n'efuukira ddala obwakabaka obumu ku businga obunene n'okuba obw'amaanyi mu buvanjuba bwa Afirika wakati w'ekyasa eky'ekkumi n'omusanvu n'ekyekkumi n'omwenda. Mu biseera by'obufuzi bw'amatwale, Buganda yagezaako okulwana obutaggyibwako bwetwaze naye Abangereza ne bagisinza amaanyi. Bwe kityo nno Buganda yafuulibwa entabiro y'obufuzi bw'amatwale mu Uganda mu mwaka gwa 1894. Erinnya Uganda, mu Luswayiri eritegeeza Buganda Abangereza lye baasalawo okuyita ettwale lino. Mu bufuzi obw'amatwale Abaganda bangi baafuna obwami obw'okuba ababaka b'abafuzi b'amatwale mu bitundu eby'enjawulo era Buganda yayitimuka nnyo mu kulima ppamba n'emmwanyi.\nOluvannyuma lwa Uganda okufuna obwetwaze mu mwaka gwa 1962, obwakabaka bwa Buganda bwawerebwa Ssaabaminista wa Uganda omubereberye Obote mu 1966. Oluvannyuma wajjawo obufuzi obubi ku mulembe gwa Obote ne nnaakyemalira Idi Amin n'emyaka egy'okweyawulayawulamu mu kibiina ekiri mu bukulembeze ekya National Resistance Movement ekikulemberwa Yoweri Kaguta Museveni, akulembedde eggwanga erya Uganda okuva mu 1986 era nga ye yazzaawo obwakabaka mu butongole mu mwaka gwa 1993. Kaakano Buganda bwakabaka obutambulira ku bukulembeze obw'ennono era nga bulina obwetwaze obw'ekigero okuva ku gavumenti eya wakati. Kizibu okwogera ku by'obufuzi mu Uganda n'otoyogera ku bugulumbo wakati wa gavumenti eya wakati n'ey'e Mengo.\nOkuva obwakabaka lwe bwaddizibwawo mu 1993, Ssaabasajja Kabaka Ronald Muwenda Mutebi II y'abadde alamula Obuganda na guno guliko. Ye Kabaka ow'amakumi asatu mu omukaaga mu lubu lwa Bassekabaka ba Buganda. Nnaabagereka aliko ye Maama Sylvia Nagginda.\nBino bigyidwa ku "https://lg.wikipedia.org/w/index.php?title=Buganda&oldid=25977"\nLast edited on 22 Gwamusanvu 2021, at 07:16\nLuno olupapula lwasemba okukyusibwamu ku 07:16, 22 Gwamusanvu 2021.


Baibuli y'Oluganda - ENDAGAANO ENKADDE - 1 Ebyomumirembe 17\n1 Ebyomumirembe - Essuula 17\nAwo olwatuuka Dawudi bwe yabeera mu nnyumba ye, Dawudi n'agamba Nasani nabbi nti Laba, nze mbeera mu nnyumba ey'emivule, naye essanduuko ey'endagaano ya Mukama ebeera wansi w'ebitimbe.\n2 Nasani n'agamba Dawudi nti Kola byonna ebiri mu mutima gwo; kubanga Katonda ali wamu naawe.\n3 Awo olwatuuka mu kiro ekyo ekigambo kya Katonda ne kimujjira Nasani nti\n4 Genda ogambe Dawudi omuddu wange nti Bw'atyo bw'ayogera Mukama nti Tonzimbira nnyumba ya kubeeramu:\n5 kubanga sibeeranga mu nnyumba okuva ku lunaku lwe nnalinnyisa Isiraeri ne leero; naye navanga mu weema ne mbeera mu weema, era navanga mu nsiisira ne mbeera mu nsiisira endala.\n6 Mu bifo byonna gye nnaakatambula ne Isiraeri yenna nali njogedde ekigambo n'omulamuzi yenna ku balamuzi ba Isiraeri, be nnalagira okuliisa abantu bange, nga njogera nti Kiki ekyabalobera okunzimbira ennyumba ey'emivule?\n7 Kale nno bw'otyo bw'onoogamba omuddu wange Dawudi, nti Bw'atyo bw'ayogera Mukama ow'eggye nti Nakuggya ku kisibo ky'endiga, okugoberera endiga, obeere omulangira w'abantu bange Isiraeri:\n8 era nabeeranga naawe buli gye wagendanga, ne mmalawo abalabe bo bonna mu maaso go; era ndikuwa erinnya okufaanana erinnya ly'abakulu abali mu nsi.\n9 Era ndibateekerawo ekifo abantu bange Isiraeri, era ndibasimba babeere mu kifo kyabwe bo, baleme okujjulukuka nate; so n'abaana b'obubi tebaabazikirizenga nate, ng'olubereberye,\n10 era (nga bwe kyali) okuva ku lunaku lwe nnalagira abalamuzi okufuga abantu bange Isiraeri; era ndiwangula abalabe bo bonna. Era nkugamba nga Mukama alikuzimbira ennyumba.\n11 Awo olulituuka, ennaku zo bwe zirituukirira, n'ogwana okugenda okubeera awamu ne bajjajja bo, ne ndyoka nnyimiriza ezzadde lyo eririddawo oluvannyuma lwo, eririva mu batabani bo; era ndinyweza obwakabaka bwe:\n12 Oyo ye alinzimbira ennyumba, era ndinyweza entebe ye emirembe gyonna.\n13 Nze naaberanga kitaawe, naye anaabanga mwana wange; so siimuggyengako kusaasira kwange, nga bwe nnakuggya ku oyo ayakusooka:\n14 naye naamutuuzanga mu nnyumba yange ne mu bwakabaka bwange emirembe gyonna: n'entebe ye eneenywezebwanga emirembe gyonna.\n15 Ng'ebigambo ebyo byonna bwe byali era ng'okwolesebwa okwo kwonna bwe kwali, bw'atyo Nasani bwe yagamba Dawudi.\n16 Awo Dawudi kabaka n'ayingira n'atuula mu maaso ga Mukama; n'ayogera nti Nze ani, ai Mukama Katonda, n'ennyumba yange kye ki, ggwe okuntuusa ne wano?\n17 era ekigambo kino kyali kitono mu maaso go, ai Katonda; naye oyogedde ku nnyumba y'omuddu wo olw'ebiro bingi ebigenda okujja, era onkuzizza nnyo ng'obukulu bw'omusajja ow'ekitiibwa ekinene bwe buli, ai Mukama Katonda.\n18 Kiki Dawudi ky'ayinza okweyongera nate okugamba olw'ekitiibwa omuddu wo ky'assibwamu? kubanga ggwe omanyi omuddu wo.\n19 Ai Mukama, ku lw'omuddu wo era ng'omutima gwo ggwe bwe guli, bw'otyo bw'oleese obukulu buno bwonna, okumanyisa ebikulu (bino) byonna.\n20 Ai Mukama, tewali akufaanana, so tewali Katonda wabula ggwe, nga byonna bwe biri bye twawulira n'amatu gaffe.\n21 Era ggwanga ki erimu eriri mu nsi erifaanana abantu bo Isiraeri, Katonda be yagenda okwenunulira okuba eggwanga, okwefunira erinnya n'ebigambo ebikulu eby'entiisa, ng'ogoba amawanga mu maaso g'abantu bo, be wanunula okubaggya mu Misiri?\n22 Kubanga abantu bo Isiraeri wabafuula abantu bo ggwe emirembe gyonna: naawe, Mukama, wafuuka Katonda waabwe.\n23 Kale nno, ai Mukama, ekigambo ky'oyogedde ku muddu wo ne ku nnyumba ye kinywezebwenga emirembe gyonna, era okolonga nga bw'oyogedde.\n24 N'erinnya lyo, linywezebwenga ligulumizibwenga emirembe gyonna, nga boogera nti Mukama ow'eggye ye Katonda wa Isiraeri, Katonda eri Isiraeri: era ennyumba ya Dawudi omuddu wo enywezebwa mu maaso go.\n25 Kubanga ggwe, ai Katonda wange, obikkulidde omuddu wo ng'olimuzimbira ennyumba: omuddu wo kyavudde alaba okusaba mu maaso go.\n26 Era nno, ai Mukama, ggwe Katonda, era osuubizizza omuddu wo ekigambo ekyo ekirungi:\n27 era kaakano osiimye okuwa omukisa ennyumba y'omuddu wo, ebeerere mu maaso go emirembe gyonna: kubanga ggwe, ai Mukama, owadde omukisa, era eweereddwa omukisa emirembe gyonna.


OLWALEERO EKYAII EKIROOTO KITUUKIRIDDE\nNtwala omukisa guno okwaniriza abagenyi baffe mwenna wano e Bujuuko ku kifo kyaffe ekyabbulwamu omutuukirivu Karoli Lwanga. Olwaleero Iwa ssanyu nnyo era lunajjukirwanga mu byafayo ngatujaguza okutuuka ku lunaku luno. Bakadde baffe abaatusooka abaakola nnyo okulaba ng’ ekifo kino kibeera ekigo olwaleero ekyaIi ekirooto kituukiridde, era nga tusagambiza wano ku nsi nsuubira nabo eyo gyebali tebaaleme kwesiima. Abo bonna omukama be yayita, tusaba Omukama abatuweere ekiwummulo eky’emirembe.\nNjagala nnyo okwebaza mukadde waffe Cardinal Emmanuel Wamala eyatuwa ettaka eriweza acres 5 eziri wano ku kasozi Bujuuko.\nMungeri eyenjawulo neebaza kitaffe Ssaabasumba w’essaza ekkulu ery’e Kampala Dr. Cyprian Kizito Lwanga, eyatuwa Rev. Fr. Jude Ssemakula Bwanamukulu w’e Muduuma Parish etuzadde eyalaba nga ddala Bujuuko akula era ng’asaanidde okubeera ekigo. Nnyongera okwebaza omusumba eyatuwa Rev. Fr. Anthony Bbaale okututeetekateeka era atukozeemu omulimu amakula.\nKitaffe Ssabasumba tukwebaza olw’okutusabiranga bulijjo n’kutulambikanga bulijjo era twebazza n’ebyo byonna by’otuwadde ngatuli ku mulimu ogw’okuzimba.\nNeebaza Episcopal Vicar waffe ow’e Mitala Maria Rev. Fr. Denis Ssebunnya atulambise obulungi ngatuli ku mulimu guno, Msgr Lawrence Ssemusu abadde musaale nnyo mu nteekateka eno era abadde atulambula ntakera. Chancelor Fr Joseph Mary Ssebunya tukwebaza okutulambika obulungi n’okutulambula. Pastoral co-ordinator Fr. Mark Ssajjabbi tukwebaza singa tewali gwe twandibaddewo tutya nga tetulina nsalo. Ssaabakristu w’essaza Mr. Anthony Mateega naawe tojjangookwo.\nBa Rev. Fr. Abazaalibwa mu kifo kino ne banaddiini bakoze omulimu munene mukuwagira enteekateeka zino n’okutusabira.\nHon Amelia Kyambadde akoze bingi ku kifo kino .Hon Nakawunde Sarah Temulanda atuwagidde nnyo.\nNeebaza abakristu mwenna ab’ekifo kino abakola obutaweera okulaba nga tutuuka ku kkula lino. Nnyongera okwebaza Abakristu, n’abantu ba Katonda bonna ab’omwoyo omulungi okuva mu bitundu eby’enjawulo abatuwagidde nga tukola omulimu gw’okuzimba wemujje omukama abaddizewo.\nNjozaayoza Abakristu b’e Bujuuko mwenna okutuuka ku lunaku luno, mu ngeri y’emu nga tujaguza omwaka guno ogwa Jubileewo ey’emyaka 50 mu Ssazza eKkula enyo Kampala.\nNga nfundikira ntegeeza abakristu mwenna nti kyetubadde tulwanirira tukifunye, naye eyo ntandikwa ey’olugendo Iwaffe okuzimba omusingi omugumu ogw’obukristu era mbakubiriza tugende mu maaso n’okuzimba omusingi omunywevu ogw’obukristu.\nNaffe baganda bammwe tukyali mu lutalo mutuwolereze nnyo eddini tuginyweze. Omukama abankuumire.\nSsabakristu, Bujuuko Parish


Bukedde Online - Omugagga aguze ettaka ly'Eklezia abakristu ne batabuka e Gaba\nOmugagga aguze ettaka ly'Eklezia abakristu ne batabuka e Gaba\nAdded 28th February 2021\nEttaka eryogerwako baalissaako n’akapande akagaana abantu okuligula. Mu katono ye Msgr. Kasibante.\nABAKRISTU b'ekigo kya St. Charles Lwanga e Gaba bali mu kusoberwa olw'engeri ettaka ly'ekigo eriwezaako yiika bbiri gye lyaguzibwamu omugagga nga tebategedde.\nBagamba nti ekitongole ky'ettaka mu ssaza kyatunda ettaka lino mu ngeri eyabeewuunyisa era bagamba nti baalabira awo ng'abantu abeeyanjula nti bavudde mu ofiisi y'omugagga Omar Mandera baleese konteyina okugiteeka ku ttaka eryo.\nAbakristu bagamba nti bwe baabuuza Bwanamukulu w'ekigo kino, Fr. Charles Ssengendo ku nsonga ezo n'abategeeza nti tazimanyiiko, olwo nabo kwe kusimba ekkuuli era baategeezezza nti beetegefu okusonda ensimbi zonna omugagga ze yawa mu ofiisi y'ettaka okumuwa liizi y'ettaka eryo lisobole okudda mu mikono gya Klezia.\nEnsonda mu bakulembeze b'Abakristu e Gaba zategeezezza nti baalabira awo ng'omugagga aleese ebikondo n'akatimba okusiba ku ttaka lino, ekyawaliririza Abakristu okubikwata ne babitwala ku poliisi e Kabalagala.\nEnsonda zigamba nti Abakristu okutandika okwekengera kyaddirira okusengulwa kw'omukadde Stephania Mbalu eyali Omusakristia mu Klezia gwe yali yawa ekitundu ku ttaka lyayo okubeerawo mu myaka gya 1960.\nOno oluvannyuma lw'okubeerako ekiseera, n'omwami we bazaaliraako abaana\nne bazzukuza n'okuzzukuza. Eklezia yatuuka ekiseera ng'eyagala okukozesa ettaka lyayo wabula abaana n'abazzukulu ne batwala Eklezia mu kkooti.\nOmusango ogwasooka Eklezia yaguwangula wabula ne bajulira. Balumiriza nti gwali tegunnaggwa bulungi bagenda okulaba ng'omukadde asenguka nga n'ennyumba agikoonawo nga tewali muntu ku kigo ky'e Ggaba amusindiikirizza.\nWano Abakristu baatandika okwebuuza amaanyi agatutte omukadde ono gye gaava\nate nga yali yasimba nnakakongo.\nFulugensio Kintu, Ssabakristu w'ekigo kino agamba nti oluvannyuma lw'omugagga okutandika okuleeta ebintu ku ttaka lino baatandika okunoonyereza okuzuula engeri gye yalifunamu.\nBwe baatuuka mu ofiisi z'ekitongole ky'ebyettaka e Lubaga baakizuula nti Ekleziya yali yaguza Mandela ettaka e Nsambya wabula n'asigala ng'abanja Decimoolo 32.\nAbakulu mu kitongole ky'ebyettaka ne basalawo okuzimuwa ku ttaka ly'e Ggaba wabula ate ne bamwongeza n'okumwongeza ne bamuwa ekitundu kya yiika ezikunukkiriza mu bbiri.\nEnsonda zigamba nti baazuula nga waliwo ssente akawumbi 1.6 ezagenda ku akawunta y'essaza nga ziva ewa Mandela era nga zino ze bateebereza okuba nga ze yagulamu ettaka lino.\nKintu agamba nti ye nga Ssaabakristu n'olukiiko olufuzi baatuula ne babuulira Abakristu ekyali kigenda mu maaso. Abakristu baasalawo nti balina obusobozi okuddiza Mandela ssente ze ave ku ttaka lyabwe era ne batikka abakulembeze omugugu ogw'okutuula n'abakulu e Lubaga babategeeze we bayimiridde.\nKintu agamba nti enkiiko baazituuza enfunda eziwera era ezimu ku zo zetabwamu omuwandiisi omukulu ow'essaza Fr. Pius Male, Viika genero wa Kampala\nMsgr. Charles Kasibante n'abalala kyokka nga bakoma ku kyakubasuubiza\nng'ensonga yaabwe bwe bagenda okugikolako.\nAbakristu baategeezezza nti baali bafunye essuubi bwe baalaba ku Ssaabasumba Dr. Cyprian Kizito Lwanga ng'alambula ettaka lino, wabula akasiriikiriro akaliwo\nmu kiseera kino kabeeraliikiriza.\nKintu agamba nti singa Ssaabasumba avaayo n'abaako ky'abagamba ku nsonga y'ettaka\nlino beetegefu okulyesonyiwa naye ebigenda mu maaso biraga nti waliwo emizannyo egizanyibwa abantu abamu ettaka lino lisobole okugenda mu ngeri ey'amancoolo.\nABAKRISTU BASOMA NOVENA OKUNUNULA ETTAKA LYABWE\nOluvannyuma lw'Abakristu okukizuula nti ensonga z'okununula ettaka zikalubye, abakulembera ekigo baateekawo okusoma Novena omwaka oguwedde era\nbalowooza nti kino kye kikyasibye omugagga Mandela okubaako ky'akolera ku ttaka lino.\nAbakristu be twayogedde nabo baavumiridde ekitongole ky'ettaka mu ssaza olw'okutunda ettaka ly'ekigo nga tekimaze kwebuuza ku Bwanamukulu n'olukiiko\nolufuzi kubanga nabo baalina enteekateeka ezikulaakulanya ekifo kino.\nWabula Bwannamukulu Fr. Ssengendo bwe yatuukiriddwa ku nsonga eno yagaanye\nokubaako ky'ayogera n'ategeeza nga bw'atuula ku lukiiko olufuzi olw'essaza.\nTETUFUNANGA KWEMULUGUNYA KWONNA KU TTAKA LY'E GGABA\n- ABAKULEMBERA EKITONGOLE KY'ETTAKA\nFr. Joseph Ssenkaali akulira enzirukanya y'emirimu mu kitongole ky'essaza\nekivunaanyizibwa ku ttaka yatangazizza nti ettaka ly'e Ggaba likyali ly'Ekleziya\nera tewali yali alibbye.\nWabula Ekleziya yaligabako liizi okusobola okulikuuma nga lirina ekirikolebwako\nn'ekigendererwa eky'okulitaasa ku babbi b'ettaka.\nYeegaanyi okufuna okwemulugunya kwonna okuva ku Kigo ky'e Ggaba ku nsonga\neno n'agamba nti ebikolebwa ekitongole ky'ettaka byonna Bwanamukulu w'ekifo abeera abimanyiiko.\nWabula kino ab'e Ggaba bakiwakanya nga bagamba nti Bwanamukulu waabwe teyeebuuzibwako era babadde batambulira wamu mu lutalo lw'okulinunula. Yeeyamye okugendayo annyonnyole Abakristu ensonga nga bwe ziri singa bamuwandiikira nga bayita mu Bwanamukulu waabwe.\nEky'obuteebuuza ku Bakristu nga baligabako liizi yagambye nti tebasobola kwebuuza ku buli Mukristu nga bakola ebintu nga bino n'agamba nti kasita beebuuza ku bakulembeze b'ekigo baba babasuubira okunnyonnyola Abakristu be bakulembera.\nYayongedde n'annyonnyola nti ettaka ly'e Ggaba lyaliko enkaayana nga waliwo abantu abaali baalisengako era Ekleziya n'egulumba nabo paka lwe baatuuka ku nzikiriziganya\nAbakristu okusinziira ku Fr. Ssenkaali bandisoose kwebuuza abantu abaali baalisengako gye baalaga nga tebannaba kulwanyisa abapya abazze. "Bw'oba tewamanya abaaliko ngeri gye baavaako lwaki obeera obuuza abapya engeri gye bazze," Ssenkaali\nYagambye nti Ekleziya erina emirimu mingi gyekola naye nga ssente erina ntono, ng'okugaba liizi ku ttaka kigiyamba okutuukiriza obuvunaanyizibwa bwayo mu bintu ebitali bimu n'okufuna ssente ezigiyamba okununula ettaka ly'Ekleziya eddala nga bagula abasenze abaliriko oba okuwaaba emisango mu kkooti n'okulabirira ebigo n'abasosodooti.\nYagumizza Abakristu baleme kutya nti ettaka ly'Ekleziya lyatundibwa n'agamba nti baaligabako bugabi liizi era likyali mu mannya g'Ekleziya.\nYe Paul Zziwa, omumyuka wa Kayita yakakasizza nti ensonga z'e Ggaba okwemulugunya yaziwulirako naye talina kya maanyi ky'asobola kuzoogerako n'atusindika ewa Mukamaawe Kayita.\nYannyonnyodde nti okugaba liizi ku ttaka lye limu ku makubo mwe bayita kati okukuuma ettaka ly'Ekleziya nga teribbiddwa era Abakristu tebalina kukyeraliikirira.\nYagambye nti eddala batandise okulisimbako emiti okusobola okulikuuma kubanga ababbi bayitiridde.\nENSONGA Z'E GGABA TUZIMANYi - MSGR KASIBANTE\nOmumyuka wa Ssaabasumba asooka Msgr. Charles Kasibante yategeezezza nti bo ng'abakulembeze ab'oku ntikko ensonga eno bagimanyiiko.\nOluvannyuma lw'okuwa Mandela liizi ku ttaka lino Abakristu beesitula nga bakulembeddwaamu Bwanamukulu ne bakola okwemulugunya era enkiiko\nAgamba nti yaleka enteeseganya zirina wezituuse ku ngeri ettaka gye liyinza okuddira\nGgaba naye nga tezinaba kusalibwawo kya nkomeredde n'agenda mu luwummula\noluwanvuko. Bukyanga avaayo abadde taddangamu kuwuliza ku nsonga ezo era\nng'alowooza nti zaakolwako.\nYeeyamye okutuukirira abakulu mu kitongole ky'ettaka bamuwe ekigenda mu maaso\nku nsonga eno. Yagumizza ab'e Ggaba nti ensonga zaabwe agenda kuzirondoola era nga bwe bali abeetegefu okuliyirira Mandela asuubira nti ensonga zijja kuggwa bulungi.\nYayongeddeko nti waliwo emitendera egyabuukibwa nga ettaka lino terinnatundibwa\nera nga kino kye kireese emberebezi. Mu nkola entuufu nga Land Board tennaba kubaako kyekola erina kusooka kwebuuza ku Bwanamukulu w'ekifo kyagamba nti kirabika tekyakolebwa.\nAte ye omugagga Omar Mandela gwe balumiriza okugula ettaka lino bwe twamutuukiridde yagaanyi okubaako kyayogera ku nsonga eno.\nETTAKA LY'E KLEZIA BALIGABAKO LIIZI\nEmmanuel Musoke Kayita akulira ekitongole ky'ettaka mu ssaza yagambye nti ensonga z'ettaka ly'e Ggaba ye taziwulirangako era talina ky'azimanyiiko.\nYayongeddeko nti ab'e Ggaba bamanyi bulungi ofiisi ye weeri naye tafunangako kwemulugunya kuva gye bali ku nsonga eno, era ye mupya mu ofiisi ebisinga byaliwo nga tannajja.\nYatangaazizza nti ettaka ly'ekleziya bwe ligabwako liizi liba teribbiddwa, wabula waliwo ettaka ly'ekleziya lingi abantu lye bazze babba nga bakozesa eryanyi era emisango mingi egiri mu kkooti naye okusoomoozebwa okuliwo kwe kuba nga kkooti zirwawo okusala emisango gy'ettaka ekiremesezza Ekleziya okulikolerako enkulaakulana lisobole okuganyula Abakristu.\nPoliisi efunye obujulizi obulala ku muvubuka atta n'okwokya abawala\n▶ Omulambo gwa Kasango gutuuse e Fort Portal gye gugenda okuziikibwa\n▶ Museveni akkirizza okuyimbula abamu ku baakwatibwa\nBasonze bukadde eza Mission House\nOmulabirizi w'e Mukono ataddeko Abakristaayo 99 emikono\nAbakkiriza b'ekkanisa ya Uganda basabiddwa okukulembeza enteekateeka y'enkuza y'abaana


Bukedde Online - Baloopye abasomesa aboosa\nBaloopye abasomesa aboosa\nAkuutidde abazadde obutasuulirira bitone b...\nAbakulu b’amasomero beemulugunyizza ku basomesa abagayaavu ne bagamba nti be bavuddeko ebyenjigiriza okusereba mu disitulikiti.\nOmubaka Watongola ng’ayogera eri abakulu bamasomero.\nAbakulu b’amasomero mu disitulikiti y’e Kamuli basisinkanye omubaka w’ekitundu kyabwe balabe engeri gye bayinza okutumbula ebyenjigiriza.\nSsentebe w’ekibiina ekibaggatta, Hussein Mitala yagambye nti waliwo abasomesa abalina omuze gw’okwosa, abatafaayo kutunula mu bitabo by’abayizi era tebagoberera nkola ya basomesa nga okweteekateeka obulungi nga tonnagenda mu kibiina.\nOmubaka wa Munisipaali y’e Kamuli, Hajati Rehema Watongola mu lukiiko olwatudde ku Kamuli Township Pulayimale ku Lwokutaano yalabudde abasomesa abo era n’asaba babaloope ku minisitule bwe baba bagaanye okukyusaamu.\nOmukulu w’essomero lya Township, John Luweire yeebazizza Sipiika Rebecca Kadaga eyabayambye okununula ennyumba z’abasomesa ezibadde zaawambibwa abakungu mu byenjigiriza. Kati waliwo abasomesa abaafunye we basula.\nKu ky’okuwa abaana ekyemisana, omubaka yagambye nti buvunaanyizibwa bwa bazadde okukolagana n’abamasomero okulaba ng’abayizi tebasiiba njala.\nAbbye omwana ku kkanisa ewa Kayanja\nMuliraanwa ankubye omulawo ne nvaamu omusaayi\nAkubye mutabani we emiggo nâ€™azirika


Ekisakaate kya 2018 kitandise, Nnabagereka ayagala obuntu bulamu buzimbibwe mu mwana omuto « BugandaWatch\nBaganda Organizations, Buganda, Culture, Events, Headlines, News, People, Society\nbaganda, buganda, children, joanita, kabaka, kawalya, kisakaate, mutebi, nagginda, news, nnabagereka, sylivia, Uganda, youth\nNga 2 January 2018, abaana abasoba mu 600 baakedde kukungaanira Mengo okumpi ne Bulange awabadde omukolo ogw’okubasiibula nga bagenda okwetaba mu Kisaakaate kya 2018. Omwaka guno Ekisakaate kyakubeera ku ssomero lya Saint Joseph of Nazaleth e Mpigi mu Mawokota era nga kyakumala wiiki 2.\nBweyabadde ayogera eri abasakaate, akulira eby’okugunjula abaana mu Kisakaate, Muky. Joanita Kawalya Muganga, yategezeezza nti ekisaakaate ky’omulundi guno kyakutambulira ku mu mulamwa ogugamba nti “Obuntu bulamu butandikira ku nze”. Nannyonnyola nti, “Nabagereka ayagala omwana omuto azimbibwemu obuntu bulamu, nebwalikula atambulilenga mu kkubo eryo.”\nKabaka Ronald Mutebi yasuubirwa okuggalawo Ekisakaate kya 2018 nga kiweddeko.\nEntegeka y’Ekisaakaate yatandikibwawo Nnabagereka wa Buganda, Sylivia Nagginda, nga ekigendererwa kwekutendeka n’okugunjula abaana mu mpiisa, okwelabirira n’okubeera abatuuze abomugaso. Ekisakaate kiddukanyizibwa ekitongole kya Nabagereka Foundation, mu nkola eyefananyirizaamu nga holiday camp oba summer camp mu nsi ze Bulaaya. Era abaana abetaba mu Kisakaate balina okusasulirwa ssente awamu n’okujja n’ebyetagiisa.\nEbizze bisomesebwa abaana mu Kisakaate mu myaka egiyise mulimu, obuwangwa n’empisa za Baganda, empisa z’Ekizungu n’eza mawanga amalala, okweyonja, okufumba, okuzina amazina, okuyimba, okweyisa obulungi mu bantu, emizannyo nga Judo oba Karate, n’ebilara bingi nnyo.\nMaama waffe tulli nawe…Obugana bumu ne Mmeemee emu…..\nMaama waffe tulli wamu nawe….Obuganda bumu ne Mmemee emu…..